Région_Bretagne - Emaoc’h o raktresañ krouiñ un embregerezh nevezus ?\nM’emañ Breizh e-touez ar rannvroioù nevezusañ eus Frañs ez eo a-drugarez d’ur bern traoù bet lakaet e pleustr gant ar Rannvro hag he c’hevelerien (BPI Frañs, bankoù rannvroel, Kef fiziañ…) hag a ya d’ober un endro a laka aesoc’h an neveziñ ha, da-heul, ar c’hrouiñ obererezhioù nevez. Emaoc’h o rakresañ krouiñ hag un embregerezh a zegas nevezenti evit a sell ouzh un doare-ober nevez, ur servij nevez, diwar un araokadenn kaset da benn war dachenn an imbourc’h… ?\nFrammoù da aliañ ac’hanoc’h war ho raktres\nPazenn gentañ, gallout bezañ aliet. Amañ e c’hall bezañ graet. Gant Rannvro Breizh e vez arc’hantaouet ar frammoù a harp ar c’hrouiñ nevezus, dreist-holl an teknopoloù (a labour e darempred gant Satt Ouest Valorisation, ar c’hreizennoù neveziñ teknologel, ar poloù, ar poloù kevezusted…) : o c’hefridi eo degemer ha harpañ ar grouerien neveziñ e deroù hag a-hed o raktres.\nSkoazelloù arc’hant buket mat\nEil pazenn : gallout a ra ar strollegezh degas he sikour arc’hant d’ar raktresoù nevezus ivez. Gant un dibab skoazelloù e vezont harpet en deiz hiziv, e stadoù disheñvel, eus ar mennozh o tareviñ d’un obererezh war ziorren. Ezhomm da gadarnaat doareoù teknikel ar raktres, ezhomm da gaout arc’hant evit emorsiñ hoc’h obererezh, ezhomm da gaout posterien pe da greñvaat ar barregezhioù ? Aze c’hoazh, hervez hoc’h ezhommoù, e c’hallo meur a loc’h aesaat arc’hantaouiñ ho raktres krouiñ un embregerezh.\nEmergys Breizh : ar goriñ evit krouiñ e embregerezh\nUr prantad eus ar pouezusañ eo ar goriñ evit lakaat ur raktres embregerezh nevezus da zont war wel hag evit frammañ anezhañ : e-pad ar prantad emorsiñ-se e c’hallit kaout arc’hant evit stummadurioù, labourioù kuzuliañ, klask fontoù… Arc’hantaouet eo ar stignad goriñ-mañ, anvet « gorer Emergys Breizh », gant ar Rannvro ha meret eo gant ar gevredigezh « 7 teknopol Breizh ». Gant ar seizh teknopol e vez harpet ar gaserien raktresoù e Breizh a-bezh evit krouiñ embregerezhioù nevezus (36 miz d’ar muiañ), e darempred gant an imbourc’h publik pe prevez.\nDoare raktresoù : embregerezhioù nevezus e darempred gant animbourc’h publik pe brevez\nAr fichenn bleustrek diwar-benn ar stignad Emergys Breizh\nSkoazell ar Pebr evit kreñvaat e fontoù piaouel\nEmaoc’h gant ar soñj krouiñ hoc’h embregerezh nevezus ? Ar prest a enor evit an emorsiñ rannvroel (PEER) a c’hall sikour ac’hanoc’h. Diskoilhet d’ar mare ma vez krouet an embregerezh e tegas un arc'hantaouiñ kentañ en ur bourvezañ degasadenn ar grouerien embregerezhioù nevezus (betek 45 000 € hep kampi) evit sikour anezho da vodañ ar fontoù ret evit kenderc’hel gant o raktres.\nDoare raktresoù : embregerezhioù nevezus gant raktresoù arvarus kalz a zanvez enno.\nGwelet ar fichenn bleustrek diwar-benn ar Pebr\nBreizh Up, GoCapital, prest perzhiadekaus: emorsit ho raktres !\nNevezenti : Breizh up evit an embregerezhioù bihan\nGant ho raktres e c’hallot krouiñ talvoudegezhioù ouzhpennhag implijoù ? Gant font Breizh Up e vez arc’hantaouet an emorsiñ embregerezhioù nevezus e kenlabour gant posterien all. Abaoe deroù 2016 e vez postet arc’hant gant ar c’hevredad-se, gant kevalaoù piaouel pe gant kevalaoù hogozik piaouel (kevrannoù, endalc'hennoù…), er rakresoù breizhat danvezenno. Diazezet eo war « tikedoù bihan » (savioù fontoù etre 200 000 ha 750 000 €) hag emellout a ra er postañ gant ur poster prevez pe gant meur a hini, bet labelaet en a-raok.\nDoare raktresoù : embregerezhioù danvez enno evit krouiñ talvoudegezhioù ouzhpenn hag implijoù hag a glask ober o c’hentañ sav fontoù.\nUn debarzhadur a 10 M€ digant Rannvro Breizh, en o zouez 8 M€ digant ar Font europat evit an diorren ekonomikel ha rannvroel (Feder) en deus sikouret Breizh Up da gregiñ ganti e 2015.\nFontoù Ouest Ventures ha Go Capital Amorçage\nAr font Go Capital Amorçage (pourvezet gant Font broadel an emorsiñ evit 20 M€ ha gant ar Font europat evit postañ evit 25 M€), krouet e 2012 diwar atiz Rannvroioù Breizh, Broioù-al-Liger, Normandi-Izel ha Normandi-Uhel, eo ar font etrebroadel brasañ diazezet war anemorsiñ. Degaset en deus e lod un ugent gwech bennak evit skoazellañ embregerezhioù teknologel yaouank kalz a zanvez enno.\nE 2015 eo bet kemeret lec’h ar font Ouest Ventures 2 gant ar font Ouest Ventures 3 evit bastañ da ezhommoù ar raktresoù nevezus war an hent da c’hounit marc’hadoù bedel, a c’hall o ezhommoù arc’hantaouiñ e krec’h ar bilañs tizhout meur a vilion a euroioù.\nGalvet eo an daou venveg-mañ da harpañ diorren an embregerezhioù, war hir dermen, dre reiñ an tu dezho da bostañ arc’hant en-dro betek 2,5 M€ e-pad 7 pe 8 vloaz.\nDoare raktresoù : embregerezhioù teknologel kalz a zanvez enno, raktresoù nevezus war an hent da c’hounit marc’hadoù bedel.\nAr prest emorsiñ evit an embregerezhioù a vez roet lañs dezho\nAr c’hred-se, hep gwarant gant un usvevenn a 300 000 €, war 8 vloaz, savet gant Bpifrance, a ginnig un diskoulm a zere mat ouzh an ezhommoù arc’hant liammet ouzh ar prantad emorsiñ. Rak an ardalañ ampellet tri bloaz a ya gant ar c’hred a ro amzer d’an embregerien da sevel ar fontoù o deus ezhomm evit o raktres digant posterien, « business angels » pe fontoù emorsiñ an darn vrasañ anezho. Peurliesañ e vez roet ar prest emorsiñ perzhiadekaus-se ouzhpenn ar sikourioù d’an neveziñ.\nDoare raktresoù : embregerezhioù bihan nevezus o kregiñ gant o obererezh\nGwelet al lec’hienn Arc’hantaouiñ e embregerezh e Breizh\nAn emorsiñ : triwec’h miz arvarus-kenañ\nPetra eo un embregerezh emeur oc’h emorsiñ ? Ur c’hevredad emeur o krouiñ, gantañ raktresoù kalz a zanvez enno (pe e vefent teknologel pe ne vefent ket). Ezhomm en devez e vefe kreñvaet ar c’hevalaoù piaouel e-pad ar prantad emorsiñ, da lavaret eo e-pad un nebeud mizioù a-raok ma vefe krouet an embregerezh hag er bloavezhioù kentañ goude m’eo bet krouet. Diskoachet eo bet peurliesañ gant ar rouedadoù a harp ar c’hrouiñ e Breizh (Emergys, teknopoloù, kambroù koñsulel…)\nAr skoazell da c’hreadusted ar Rakresoù Nevezus (Sgrn)\nAr skoazell da c’hreadusted ar Rakresoù Nevezus (Sgrn) zo ur skoazell e stumm ur skoaziadenn kenarc’hantaouet gant Bpifrance ha Rannvro Breizh. Broudañ a ra difraeoù neveziñ an embregerezhioù bihan hag etre (EBE) en ur sikour anezho da arc’hantaouiñ o studiadennoù greadusted teknikel hag ekonomikel a-raok diorroadur ar produ/servij nevezus.\nDoare raktresoù : produioù pe servijoù nevezus an EBE\nGwelet al lec’hienn « Arc’hantaouiñ e embregerezh e Breizh »\nAr skoazell da reiñ lañs da Raktresoù Nevezus (Slrn) :\nTuta un den karget eus ar marketing hag eus ar c’henwerzh\nM’emañ hoc’h embregerezh nevezus o vont da gregiñ d’ober kenwerzh e c’hall ar skoazell da reiñ lañs d’ar Raktresoù Nevezus (Slrn) sellet ouzhoc’h. Ur skoazell arc’hant da zaskoriñ eo evit harpañ diorroadur kenwerzh hag arc’hantaouiñ an embregerezh yaouank nevezus, dre duta e sterner kentañ, gant ur gevrat didermen he fad, a vo karget eus ar marketing hag eus ar c’henwerzh. Grataet e vez d’an embregerezhioù yaouank (36 miz d’ar muiañ) a zo harpet gant un teknopol. Pal ar stignad eo skoazellañ an embregerezhioù bihan hag etre (EBE) kalz a zanvez enno hag an embregerezhioù krouet gant profiloù teknikel, a rank bezañ klokaet gant ur profil marketing ha kenwerzh.\nDoare raktresoù : EBE kalz a zanvez enno pa vezont o kemer o lañs kenwerzhel\nGwelet ar fichenn bleustrek war ar skoazell da reiñ lañs da Raktresoù Nevezus (SLRN)\nSkoazell ar Rannvro dareiñs lañs da Raktresoù industriel Nevezus (SRRN)\nEmañ hoc’h EBE o tiorren ur raktres nevezus, a glot gant ar pezh a vez lakaet da dremen da gentañ gant ar Rannvro ? Gant skoazell ar Rannvro da reiñ lañs da Raktresoù industriel Nevezus (SLRN), kenarc’hantaouet gant ar Rannvro ha BPI, e c’hall bezañ sikouret. Ar pal eo sikour an imbourc’h hag an diorren (I&D) produioù nevez, doareoù-ober pe servijoù nevez met ivez broudañ raktresoù nevezus n’int ket teknologel (aozañ, marketing pe implij).\nDoare raktresoù : raktresoù nevezus eus EBE Breizh a glot gant ar pezh a vez lakaet da dremen da gentañ gant ar Rannvro\nAr fichenn bleustrek war an SLRN\nAr skoazell da raktresoù-imbourc’h e kenlabour (SRIK)\nAr skoazell d’ar ratresoù imbourc’h e kenlabour zo ur skoazell rannvroel d’ar raktresoù-kenlabour etre an embregerezhioù hag an arnodvaoùakademek. Harpañ a ra ar programmoù imbourc’h ha diorren a vez renet gant un embregerezh da nebeutañ hag un arnodva da nebeutañ eus Breizh (ar pezh a empleg diferadurioù kevratel war ar reolennoù perc'henniezh industriel etre ar gevelerien).\nDa notenniñ : gant skoazelloù all e vez harpet, a-hend-all, ar raktresoù kaset e-barzh ar poloù kevezusted breizhat gant harp ar Rannvro. Troet eo ar poloù kevezusted-se war-zu an teknologiezhioù nevez (pol Skeudennoù ha Rouedadoù), gounezvouederezh warc’hoazh (pol Valorial), ar mor (Pol mor Breizh Atlantel), ar c’hirri hag ar fiñvusted (pol ID4Car), an teknologiezhioù produiñ araokaet ( Pôle EMC2), ar plant (Pôle Vegepolys) hag ar yec’hed (pol Atlanpol Bioterapiezh).\nDoare raktresoù : raktresoù-kenlabour etreembregerezhioù hag arnodvaoù akademek.\nGwelet ar fichenn bleustrek war ar skoazell d’ar raktresoù kenlabour\nRannvro Breizh a harp an embregerezhioù yaouank nevezus\nEvit degas he lod e diorroadur ekonomikel he ziriad e ro sikour Rannvro Breizh abaoe meur a vloaz da zispakañ un hollad binvioù kempoell a arc’hant hag a skoazelloù troet war-zu an embregerezhioù. Degas a reont ur respont da gudennoù arc’hantaouiñ an embregerezhioù bihan hag etre (EBE) er prantadoù diaesañ da gas da benn (krouiñ, diorren, treuzkas). Harpañ a reont ar c’hrouiñ embregerezhioù nevezus dreist-holl.\nGrit gant ar skoazelloù europat !\nAr Font europat evit an diorren ekonomikel ha rannvroel (FEDER), a skoazell dreist-holl an imbourc’h hag an neveziñ, zo meret bremañ gant ar Rannvro e darempred gant ar strategiezhioù rannvroel : raktresoù EBE, raktresoù industriel nevezus, raktresoù imbourc’h e kenlabour… Gallout a ra ar programmoù kenober tiriadel europat ivez, a-hend-all, arc’hantaouiñ ho raktresoù e kenlabour gant rannvroioù all eus Europa hag ar programm Horizon 2020, ar raktresoù imbourc’h ha neveziñ renet e kenlabour gant obererien europat all.\nSkoazelloù ar Feder\nSkoazelloù ar Feder evit raktresoù all gant rannvroioù all eus Europa\nAl lec’hienn ofisiel Horizon 2020\nAn arc’hantaouiñ europat dre brofil en europe.bzh (imbourc’h ha neveziñ)\nAn arc’hantaouiñ europat dre brofil en europe.bzh (diorren ha kevezusted)\nAl lec’hienn Arc’hantaouiñ e embregrezh e Breizh\nAl lec’hienn europe.bzh


Stepaside - Wikipedia\nStepaside zo ur gêriadenn vihan eus Kembre, e gevred Sir Benfro. Emañ en norzh da gêr Dinbych-y-Pysgod, e kumuniezh Amroth. Diskouez a ra an anv-lec’h saoznek-se (diwar ar gerioù saoznek step aside, kammed a-gostez) emeur aze er c’hreisteiz d’al linenn Landsker, el lodenn saoznek eus Sir Benfro.\nGwechall e oa mengleuzioù glaou ha houarn e Stepaside, met serret int bremañ ha bevañ a ra ar gêriadenn diwar an touristerezh dreist-holl.\nAdtapet diwar « https://br.wikipedia.org/w/index.php?title=Stepaside&oldid=1912865 »\nKemmoù diwezhañ degaset d'ar bajenn-mañ d'an 11 Her 2021, da 10:49.


Pajenn:Sales - Introduction d’ar Vuez devot.djvu/412 - Wikimammenn\nPajenn:Sales - Introduction d’ar Vuez devot.djvu/412\ntristidiguez. Clasquit an anrretien eus an dud spirituel, hac hentit-ii muia ma ellot endra viot en ho tristidiguez ; hac erfin oll en em resinit etre daouarn Doue, oc’h en em brepari da soufr an dristidiguez enouus-se gant patiantet evel ur bunition just eus ho laouenidigoezou vean. Ha na zouetit morse-tout na zui Doue d’ho tilivra diouz ar boan-se goude beza exercet hac amprouvet ho paiantet hac ho fidelite.\nAN TRIZECVET CHABISTR.\nVar ar gonsolationou spirituel ha sansibl, ha penaus e tleer en em gomporti enno.\nDOue a gonserv ar bed-mâ en ur genchamant continuel, pe dre hini an deiz a geinch ato en nos, an nevez-amser en hàn, an hàn e divez-amser, an divez-amser e gouàn, hac ar gouàn e nevez-amser, ha jamæs ne vez hènvel toutafæt an eil devez ouz eguile. Guelet a reer deveziou couabr, deveziou glao, deveziou sec’hor, deveziou avel hac ar genchamant-se a ro ur guenet agreabl d’ar bed universel-mâ. Ar memes tra a c’hoare gant an den pehini, evel a lavar ar re Ancien, a so un abrege eus ar bed : rac jamæs ne chom an den er memes stad, hac e vuez a red var an douar evel an dour, o vont a flod hac a rodel continuelamant evel ar goagou e naouspet fæçon dis-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/412&oldid=129599 »\nKemmoù diwezhañ degaset d'ar bajenn-mañ d'an 9 Eos 2018, da 15:44.


Un « emsav kevredigezhel » a vo lañset an hañv-mañ gant Jean-Michel Blanquer evit difenn an « talvoudoù republikan ». Hervez kont e klask ministr an Deskadurezh Stad c’hoari e jeu e kabal Emmanuel Macron a zeu.\nNevez zo, en defe graet enebour Diwan anaoudegezh gant… Manuel Valls hag izili e « Nevez Amzer republikan ». Dre-se en defe c’hoant da zifenn al « likelezh » ha tout ar republikanachoù. A-enep an islam hag ar felliezh ivez ? A-raok avat e vo ret dezhañ mont war ar renk en ul lec’h bennak. Rak, biskoazh n’eo ket bet dilennet Jean-Michel Blanquer na bet war ar renk zoken…\nLANKOU RU 03/06/2021 11:12\tAt\t11 h 12 min\nJe ne comprends pas tout , mais traduction faîte , je vois bien qu’il a une tête de « nazi »\n* sauf erreur de ma part !


Bertha von Suttner a oa ur romantourez aostrian, ur beoc'hgarourez radikal, hag ar c'hentañ maouez a c'hounezas Priz Nobel ar Peoc'h. Ganet e oa bet e Praha e 1843 ha mont a reas da anaon e Vienna d'an 21 a viz Gouere 1914. Ganet e oa gant an titl a gontez Kinsky von Wchinitz und Tettau.\nSuttner a oa merc'h d'un noblañs paour, Franz-Josef Graf Kinsky von Wchinitz und Tettau (12 a viz Here 1768-4 a viz Genver 1843), ha d'e vaouez, euredet d'ar 26 a iz Gouere 1834, Sophie Korner (11 a viz Genver 1815-26 a viz Meurzh 1884), a oa bet gouarnerez an tiegezh d'ar mare ma oa pinvidik, adalek 1873. Ur breur henañ he doa, Arthur Franz Graf Kinsky von Wchinitz und Tettau (17 a viz Ebrel 1837-29 a viz Mae 1906), a varvas dizimez hag hep bugel ebet. Dimeziñ a reas B. von Stutter d'an ijinour ha romantour Arthur Gundaccar Freiherr von Suttner (aet da anon d'an 10 a viz Kerzu 1902), met enebiñ a rae he ziegezh ouzh an eured, hag e respontas d'ur c'hinnig labour graet gant Alfred Nobel e 1876 da zont da vezañ he sekretourez e Pariz. Ne chomas ken ur sizhun kent distreiñ da Vienna hag eurediñ Arthur dre guzh d'an 12 a viz Gouere 1876.\nBertha von Suttner a zeuas da vezañ unan a-bouez en emsav evit ar peoc'h pa embannas he romant, Die Waffen nieder! (Hoc'h armoù d'an traoñ!) e 1889 ha goude sevel aozadur peoc'hgarour Aostria e 1891. Gounit a reas brud er bed a-bezh evel embannerez ar gazetenn peoc'hgarour etrebroadel An armoù d'an traoñ!, badezet evel se diwar anv he romant, etre 1892 ha 1899. Levezonet e oa he feoc'hgarouriezh gant skridoù H. T. Buckle, Herbert Spencer, ha Charles Darwin. Daoust ma oa berr an amzer a dremenas e kompagnunezh Alfred Nobel e kenskrivas gantañ betek e varv e 1896, ha krediñ a reer e oa hi he doa ar muiañ pouez e krouidigezh ur Priz Nobel ar Peoc'h e-touez ar prizioù Nobel all a oa savet hervez e destamant.\nGounit a reas ar Priz Nobel ar Peoc'h-se e 1905. Ar c'hentañ priz Nobel e oa a oa roet d'ur vaouez biskoazh.\nAr film Die Waffen nieder gant Holger Madsen ha Karl Teodor Dreyer a oa savet gant an "Nordisk Films Kompagni" e 1914. Emañ skeudenn he dremm war-c'horre pezhioù 2 euro Aostria. Edo ivez war bilhedoù kozh 1000 schilling Aostria gwezhall.\nMuioc'h a ditouroù diwar-benn loreidi ar priz Nobel\nBuhezskrid all eus Bertha von Suttner\n2005 - Bloavezh Bertha von Suttner\nOberennoù gant Bertha von Suttner enlinenn gant ar raktres Gutenberg\nMemoirs of Bertha Von Suttner: The Records of an Eventful Life. Authorized Translation gant Bertha von Suttner\nAdtapet diwar « https://br.wikipedia.org/w/index.php?title=Bertha_von_Suttner&oldid=1638485 »\nDernière modification le 16 Ebr 2015, à 13:49


Pajenn:Almanak Breiz Izel (1872).djvu/66 - Wikimammenn\nPajenn:Almanak Breiz Izel (1872).djvu/66\ndre bere a kouez ann had ker bihan ha penn ur spilhen. Gallet a ve c’hoaz ho hada war irvi bihan, gant ann dorn, evel a zo bet lavaret huelloc’h evit ar c’harottes. Darn a ra magerezed rutabaga en miz Ebrel, evit kaout da blanta en miz Even. Ar c’hiz-se a zo mad ive, hag ec’h haller kaout plant er magerezed-se evit lakaad el-lec’h ma ’z eo êt-kuit ar re a oa bet hadet da chom. Ar rutabaga a zo mad d’ar saout ha d’ar c’hezek ; na reont van a-bed euz ar skorn, hag ec’h hallont chom epad ar goanv en douar !\nAnn irvinou all, anavezet a bell zo er vro, a vez hadet en miz Even hag en miz Gouere ; talvouduz ez int da lakaad en tachennou lec’h na ve ket deut da vad ar brouskoun all hadet en miz Meurs hag en miz Ebrel. Oc’h hada irvinn lec‘h ma ’z eo êt da fall ar betterabes, pe ann traou all hadet evit boeta al loened er goanv, na chomfont ket hep tamm, hag ar bern teil na vihanaïo ket. Ar gwella seurt irvinn eo ar re deut euz a Vro-Saoz, hag ispisial ur seurt lavaret irvinn Norfolk. Ar re-se n’ho d-eûz nemet ur vrouienn hep-ken, hag a espern muioc’h ann douar eget ann irvinn pere ho d-eûz kalz a vroiou.\nAr c’haol Leon, pe kaol Lannilis, a deufe mad ive en douar Kerne, ma vije ar C’hernevod troët war ar boed loened evel al Leonard. Peurvuia e lakaer ar c’haol en kreiz ann irvi panes, ha se a zo ur c’hiz fall, rag ar panes na vent ket kerkoulz pa vent indan ar c’haol. Perag na lakafeac’h ket ar c’haol ho-unan ? Bez a zo ive ur seurt kaol, nevez er vro ha hanvet en gallek kaol Poitou, kaol Vendée. Hada a reer anezho er vageres en miz Ebrel, evit kaout da blanta en miz Even. Glaz ez int en ho liou, ha na reont ket kalz a van euz ar skorn. Kerkent ha miz Here ez eûz da gutuil out-ho ; padout a reont, keit hag ar goanv, ha divezatoc’h zoken evit na ra kaol Leon.\nEvit ann holl brouskoun, betterabes, panes, karottes, rutabaga, irvinn, kaol, ann douar a renk beza aret ato a-raok ar goanv, ha dre amzer gaer. Er giz-se ho pezo douar brein, neat ha kalz druoc‘h. Peurvuia na ve aret ann douar, evit ar brouskoun-ma, nemet er c’houlz, er mare da hada ; neuze a vez leun a louzou, hag an traou hadet ebars na vent morse mad a-walc’h.\nEn douar krenv, d’ann eil labour, ma ve kaledet ar bom gant ar sec’hour, ann oged hag ar ruilleres a renk mont diou pe der gwez war ann dachenn, evit ho roezad er vad. Pa zer d‘ezhan abred awalc’h, a-raok ma ve disec’het re, ez eo eaz da froeza, hag un tol ogen, hep-ken, a zo a-walc’h. N’euz ket ezomm da lavaret, mechanz, penoz un tol a zo a-walc’h en douarou skanv. D’al labourer eo da c’houzoud pa eo deuet he zouar mad a-walc’h, ha pa vez ezomm da dremen ann oged meur a wez, pe ur wez hep-ken.\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/66&oldid=119004 »


Wikipedia:Kumuniezh/An davarn/sizhunvezh 12, bloaz 2012 - Wikipedia\nWikipedia:Kumuniezh/An davarn/sizhunvezh 12, bloaz 2012\n1 19/03/2012 — 25/03/2012\n19/03/2012 — 25/03/2012[kemmañ ar vammenn]\nSkrivañ un dra bennak en daouzekvet sizhun eus 2012 | An davarn | sizhun a-raok — sizhun war-lerc'h\nMerañ[kemmañ ar vammenn]\nSalud. Ne weler ket kalz merourien tro-dro d'hor wiki-ni er mare-mañ. D'ho kelaouiñ : ezvezant e vin betek ar Gwener 30. --Ex-Smith (kaozeal) 21 Meu 2012 da 11:16 (UTC)\nYa gwir eo. Deus va zu n'am eus ket kalz amzer evit kemer perzh, met derc'hel a ran da heuliañ ar pezh a c'hoarvez. Setu ma vez ezhomm e c'hellit dont e darempred ganin... A galon --Y-M D (kaozeal) 21 Meu 2012 da 20:42 (UTC)\nDaoust hag un diforc'h zo etre Rummad:Filmoù bevaat ha Rummad:Tresadennoù-bev ? --Llydawr (kaozeal) 22 Meu 2012 da 17:49 (UTC)\nDa'm soñj ez eus kemm: ledanoc'h eo "filmoù bevaat" eget "tresadennoù bev" pa'z eus ivez filmoù ma vez bevaet boulomigoù pri (evel "Wallace and Gromit"). Filmoù kevanaoz evel Shrek n'int ket tresadennoù evit gwir, m'o c'heñverier gant filmoù kozh Walt Disney da skouer ma'z eus gwir dresadennoù.--Trec'hlid mitonet (kaozeal) 22 Meu 2012 da 18:08 (UTC)\nStadunanat[kemmañ ar vammenn]\nTud zo ne blij dezho nemet o dibaboù yezh personel hag a fell dezho ne vije ket implijet ar ger stadunanat, a implijer a bell zo er wikipedia-mañ.\nKemm 1 : http://br.wikipedia.org/w/index.php?title=Meryl_Streep&diff=1186337&oldid=1186254\nKemm 2 : http://br.wikipedia.org/w/index.php?title=Meryl_Streep&diff=1186541&oldid=1186537\nNeuze, abalamour da un den, e c'houlennan ma vo votet: a) degemer ar ger er wikipedia, evel ma vez graet abaoe bloavezhioù; b) skarzhañ ar ger. Roit hoc'h ali. Da c'hortoz ec'h adlakaan ar ger evel am boa graet evit ar beure. Bianchi-Bihan (kaozeal) 23 Meu 2012 da 16:39 (UTC)\nKemm 3: http://br.wikipedia.org/w/index.php?title=Meryl_Streep&diff=1186563&oldid=1186558.\nKemm 3 gwech en un devezh zo difennet groñs gant reolennoù wikipedia: http://br.wikipedia.org/wiki/Wikipedia:Reolenno%C3%B9, ma lenner kement-mañ: Klask chom hep sevel pe kemer perzh e brezelioù-embann dre zoujañ d'ar reolenn chom hep embann ar memes pennad teir gwezh renk-ouzh-renk dindan 24 eurvezh. Arabat plantañ reuz evit dont a-benn da vezañ trec'h e-keñver un draig resis.\nKontoù zo zo bet serret evit-keloù ur grommellenn ... Un tamm mat ouzhpenn a weler er brezelig-mañ. Bianchi-Bihan (kaozeal) 23 Meu 2012 da 16:51 (UTC)\nUr farsite eo gwelet kement-mañ, ha divezh-kaer an den pa laka ar bec'h warnon pa'z eo-eñ a zo bet o reiñ lañs d'ar cheñchamant (hep reiñ an disterañ abeg evel-just), evel ma tiskouez istor ar bajenn . Ne ran-me nemet adlakaat ar pezh a oa bet lakaet gant saver ar pennad.--Trec'hlid mitonet (kaozeal) 23 Meu 2012 da 17:01 (UTC)\nHervez an TM e vije difennet kemmañ tra pe dra hag e vije ret adlakaat ar pezh a oa bet lakaet gant saver ar pennad? Me gred n'en deus ket lennet reolennoù-diazez wikipedia.\nhttp://en.wikipedia.org/wiki/Wikipedia:Ownership_of_articles. No one, no matter how skilled, and regardless of their standing in the community, has the right to act as if they are the owner of a particular article. Marteze e vo kavet ur merour da zisplegañ ar reolenn d'ar re o devez ezhomm?\nBianchi-Bihan (kaozeal) 26 Meu 2012 da 09:44 (UTC)\nSouezhet on da welout ur reuz evel-se diwar-benn ur gêr hepken. Ur goulenn am eus da sevel, perak ne vefe ket reizh ar gêr "amerikan". Implijet e vez gant ar re a zo o chom e Stadoù-Unanet (a vez graet anezho gant ar memes tud "America") er stumm "american". Kompren a ran ezhomm ul lod resisaat an traoù, met ma n'eo ket faziañ ober gant an eil pe gant egile, ne welan ket perak ne c'haller ket degemer implij an dud. Un dra vat a vo goulenn ali un den a zo er-maez an afer-se evit gwelout sklaeroc'h. Lekemok (kaozeal) 26 Meu 2012 da 16:59 (UTC)\nGwashoc'h reuz am eus gwelet amañ evit nebeutoc'h eget ur ger: evit ur virgulenn! Ur gaozeadenn hir a oa bet diwar-benn ar ger-mañ meur a vloaz zo dija, ne gavan ket pelec'h emañ. Tud zo amañ a ra gant stadunanat bemdez, dre skrid er wikipedia pe e lec'h all, ha dre gomz ivez. Er wiki spagnolek e lennan: Mary Louise Streep es una actriz estadounidense ... N'eus ket mezh da gaout oc'h ober gant ar ger kevatal e brezhoneg. Hag aotreet eo gant reolennoù wikipedia ouzhpenn. Bianchi-Bihan (kaozeal) 26 Meu 2012 da 17:07 (UTC)\nNe soñjen ket arabat implij ur ger, pe an hini all, met kenderc'hel gant an hini dibabet gant saver ar pennad, ma vefe "stadunanaat" pe "amerikan" peogwir ne cheñch netra e-keñver kompren an dud d'am soñj. Nemet ma eo ur fazi~ar ger "amerikan". Lekemok (kaozeal) 26 Meu 2012 da 17:52 (UTC)\nN'eo ket tre eus fazi ez eus kaoz amañ, met eus gwir pep hini da gemmañ ur pennad hervez reolenn wikipedia. Bianchi-Bihan (kaozeal) 26 Meu 2012 da 17:58 (UTC)\nTrawalc'h eo selaou n'eus forzh peseurt brezhoneger, ha sellet e-barzh n'eus forzh peseurt geriadur evit gwelet ez eo reizh-kenañ ken ez eo reizh ar ger "amerikan" evit ober anv eus un den eus Stadoù-Unanet Amerika evel ma vez graet Brazilian eus un den eus Stadoù-Unanet Brazil. Mont da erlerc'hiañ ur ger ouzh unan reizh hep reiñ gwech ebet an disterañ abeg (perak pas mont da lakaat "dienn" e-lec'h "koaven" pe "beure" e-lec'h "mintin" keit ha m'emeur ganti?) n'eo ket un doare d'ober. Ha perak mont da glask harp war ar spagnoleg??? Ha n'eus ket gwelloc'h d'ober amañ? Da skouer mont da erlerc'hiañ brezhoneg e-lec'h ar saozneg (ha meur a yezh all) a vez lezel gant BB er pennadoù (d'ar reoù all d'ober al labour moarvat: ).--Trec'hlid mitonet (kaozeal) 26 Meu 2012 da 19:27 (UTC)\nAli TM db wikipedia ne gemm netra: kemmañ zo aotreet gant reolennoù ar wikipedia, daoust d'e ali personel hag eus se eo ez eus kaoz amañ. Un dra avat zo difennet, hag an tagadennoù personel eo. War an daou boent-se eo sklaer ar reolennoù. Bianchi-Bihan (kaozeal) 27 Meu 2012 da 13:44 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_12,_bloaz_2012&oldid=1189644 »\nKemmoù diwezhañ degaset d'ar bajenn-mañ d'an 27 Meu 2012, da 13:44.


Slovakia (Slovensko), ent-hir Republik Slovak (Slovenská Republika), zo ur stad eus Kreiz Europa. Bevennoù he deus gant ar Republik Tchek, Aostria, Polonia, Hungaria hag Ukraina. Deuet eo da vezañ ur stad dizalc'h d'ar 1añ a viz Genver 1993. Etre 1919 ha 1939 hag etre 1945 1992 ez ae d'ober Tchekoslovakia a-gevret gant Tchekia. Abaoe 2004 ez eo ezel eus an AFNA hag eus Unaniezh Europa.\nUn huñvre eo chomet an emrenerezh slovak ha ruten pell amzer, panevet er bloavezhioù 1938 - 1939, pa dennas splet ar Slovaked eus ar rouestl da heul emglevioù München evit embann emrenerezh ar vro. E 1939 e oa bet krouet ur stad slovak dizalc'h renet gant an Aotrou Tiso da heul ar bec'h a lakae Adolf Hitler pa c'hourdrouze reiñ Slovakia da Hungariz. Ar stadig nevez a sujas sklaer d'an Trede Reich kuit a ober da bPraha.\nEzel eo Slovakia eus Unaniezh Europa abaoe ar 1añ a viz Mae 2004.\nA-raok ar SlavedAozañ\n200,000 kt. J.K. Koshañ oaled anavezet war diriad Slovakia.\n100,000 kt. J.K. Kavet ez eus bet louc'hoù klopenn ur vaouez Neanderthal war duchenn maen-raz Gánovce (nepell diouzh kêr Poprad) e rannvro Spiš. Skouerenn orin (darlouc'hadur) eus boest klopennel maouez Neanderthal a zo bet fiziet e Mirdi broadel Praha.\n22,000 kt. J.K. Hañval eo e klot marevezh ar Ragistor gant lid ar strujusted ha kendalc'h ar familh. Dizoloet ez eus ur vrav a zelwenn a daolenn ur vaouez kizellet en ur stilhon mamout a reer Venus Moravany anezhi, fiziet eo bet e Mirdi kastell Bratislava. Bez' ez eus ivez Venus Oborin a daolenn lid ar strujusted.\nE 179 pe 180 e kampas soudarded al lejionoù roman e-kichen ar stêr Váh ha kizellañ a rejont war roc'h kastell Trencin — d'ar mare-hont Laugaritio — un enskrivadur evit reiñ ton d'o zrec'h war ar Varkomaned.\nDonedigezh ar Slaved, maread Moravia-VeurAozañ\n863, Daou venec'h buzantat eus Saloniki, Sent Kiril ha Metodius, a zeuas da Voravia-Veur da gefridi dezho ledañ an Aviel hag ar skrivadur e-touez ar Slaved. Degas a rejont al Lizherenneg c'hlagolitek. Dug Moravia-Veur, ar priñs Rastislav, a bedas ar pab hag an impalaer buzantat Mikael III da zegemer ar gofesourien-se.\nDindal dalc'h HungarizAozañ\nDindan dalc'h an HabsbourgedAozañ\nAr riez tchekoslovakAozañ\nEtre Genver 1968 hag Eost 1968 politikourien slovak bleniet gant Alexander Dubček a gemeras ur perzh oberiant e Never-Amzer Praha, a gase war-raok un demokrateladur leun a bromesaoù eus ar riez hag ar gevredigezh. An argerzh a zo bet harpet taer e miz Eost 1968 pa voe dalc'het ar vro gant armeoù Emglev Varsovia. E miz Here 1968 ez eas ar riez da Republik Kevreadel.\nAbaoe ar 1añ a viz Genver 1993 ez eus ur riez dizalc'h ha riek eus Slovakia. Mont a reas ar riez slovak nevez da ezel eus an ABU d'an 19 a viz genver. D'ar 15 a viz C'hwevrer e voe dilennet Michel Kovac da gentañ prezidant ar riez demokratel-se gant bodadenn vroadel ar Republik slovak.\nD'ar 29 a viz Meurzh2004 ez eas Slovakia da ezel eus Aozadur Feur-emglev Norzh-Atlantel ha d'ar 1añ a viz Mae da ezel eus Unaniezh Europa.\nAr galloud lezennel a zo ouzh e ober Kuzul broadel ar Republik slovak (Národná rada Slovenskej republiky), parlamant unkambregel ennañ 150 ezel. Dilennet eo ar c'hannidi evit ur leuriadur a bevar bloaz dre vouezhiadeg kenfeurel.\nAn dremmvroioù slovak a zo liesseurt-kenañ a-fet torosennadur. Ar C'harpatoù (a grog e Bratislava) en em led war ar bras eus hanterenn norzh ar vro. A-hed ar gwareg meneziek-se e verzer pikernioù uhel an Tatra (Tatry), a zo ur pennroud poblek-tre evit ar ski hag a gaver enno lennoù ha traoniennoù niverus war un dro gant kein Slovakia, ar Gerlachovský štít (2,655 m), hag ar C'hriváň, arouez ar vro.\nAr moneiz-paper a oa ouzh e ober bilhedoù-bank 5,000, 1,000, 500, 200, 100, 50 ha 20 Sk.\nar c'haner Richard Müller,\nAlexander Dubček (politikour)\nMilan Rastislav Štefánik (jeneral slovak el lu gall, haroz ar Brezel Bed Kentañ)\nAdtapet diwar « https://br.wikipedia.org/w/index.php?title=Slovakia&oldid=1872132 »\nDernière modification le 23 Ebr 2020, à 15:09\nKemmoù diwezhañ degaset d'ar bajenn-mañ d'an 23 Ebr 2020, da 15:09.


Pajenn:Perrot - Bue ar Zent.djvu/482 - Wikimammenn\nPajenn:Perrot - Bue ar Zent.djvu/482\nEur brezelour eus e vro a ’n em gavas eun devez da gouezan warnan hag a glaskas e zigas endro da di e dad. Gurthiern a dreuzas neuze Breiz-Veur eus an eil penn d’egile ; digouezet en Bro-Gerne, e-tal ar stêr Tamer, e chomas eno eur pennad.\nO welet eur vag oc’h ober hent etrezek Breiz-Izel, e c’houlennas pignal ebarz, hag en doare-ze e oe douget betek enez Groe. Eno e reas e ziskenn.\nKoulskoude, Gwenediz a deuas buhan da anaout e zantelez, hag a vrudas anezi e-touez ar Gerneviz, o amezeien.\nGralon oa neuze roue en Kemper. Aboue m’oa bet kelennet gant e vignon sant Gwennole, ne glaske nemet an tu da rei d’anaout, muian m’hallje, ar relijion gristen en e rouantelez.\nDont a reas a benn da lakat Gurthiern da zont da chom etre an Izol hag an Elle, elec’h m’eman breman kêr goant Kemperle, hanvet an aour ôd, er mare-ze. Eno, an den santel a ’n em roas d’an oberou a drugare ; e bedennou o devoa ar c’halloud da barean ar c’hlenvejou. E di a deuas da vezan minihi holl dud reuzeudik ar vro ; d’an disteran ma vezed nec’het, e tireded d’en em erbedi ouz ar zant.\nEur blavez, Gwenediz a oa ar gernez o vont da gouezan warne, kement a brenved a oa o tagan an ed ; Gwerok, roue ar vro, pa welas ar pez a c’hoarveze, a gasas tri gannad, Goudoual, Katuoz ha Kadour, da c’houlenn skoazel ouz Gurthiern. Heman a gemeras true ouz e genvroïz ; teuler a reas dour binniget war o douarou ; kerkent, ar prenved a varvas hag an eost a oe mat.\nGwerok, evit e drugarekât eus ar vad en devoa grêt d’e rouantelez, a roas d’ezan eur c’horniad douar, en tu kle d’ar Blanoez, en parouz Kervignag, el lec’h a hanver c’hoaz, en de a hirie, Lok-Gourhien.\nEno e varvas an den santel, en blaveziou kentan ar VIet kantved, hag eno e oe sebeliet.\nPa deuas an Normaned d’ober treuz en Breiz-Izel, e oe douget e relegou da enez Groe, elec’h ma oent kavet en XIet kantved.\nSant Gurthiern eo patron parouz Langolen, en eskopti Kerne. Er plas m’eo bet o chom en Kemperle, eo bet savet, a c’houde, abati vrudet « ar Groaz Santel. »\nKaret ar sioulder, rak hi eo mamm ar beden hag ar c’hlanded.\nAr sioulder eo êl-mirer ar gwir devosion.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/482&oldid=140758 »


(Adkaset eus PJ Hélias)\nA-benn e enoriñ eo bet roet e anv da veur a straed ha da veur a skol e Breizh (Pouldreuzig, Kleder, Medrigneg, Sant-Maloù...), da lec'hiad Skol-veur Breizh-Izel e Kemper ha da vediaoueg-kêr Landerne. Erminiget eo bet e 1991.\nE miz Gouere 2006 eo digoret ur mirdi gouestlet dezhañ e Pouldreuzig, en ti m'eo bet o chom ennañ.\nGoude embannet Le cheval d'orgueil e stumm bannoù treset, kaoz zo d'ober heñvel gant Marc'h al lorc'h. . Savet e vefe ar skrid brezhoneg gant Mannaig Thomas, a-hervez. Breud a vo eta da c'houzout hag eñ e vo c'hoazh levr ar Bigouter pe oberenn vrezhonek kentañ ul Leonadez.\nAdtapet diwar « https://br.wikipedia.org/w/index.php?title=Pêr-Jakez_Heliaz&oldid=1826985 »\nKemmoù diwezhañ degaset d'ar bajenn-mañ d'an 26 Gen 2019, da 11:30.


E 2009 he doa savet ur blog ma skrive pegen diaes e oa he buhez dindan gwask an Dalibaned e Traoñienn Swat e Pakistan. D'an 9 a viz Here 2012 e voe gloazet en he fenn pa voe tennet warni gant un Taliban. Graet e voe war he zro en un ospital e Birmingham, e Bro-Saoz, hag a-benn miz Meurzh 2013 e c'hallas mont d'ar skol en-dro, met e Birmingham ar wech-se.\n"Devezh Malala" a vez lidet d'an 10 a viz Du gant Aozadur ar Broadoù Unanet. E miz Here 2014 en deus divizet poellgor Priz Nobel ar Peoc'h reiñ Priz 2014 dezhi ha da g-Kailash Satyarthi, ur stourmer evit gwirioù ar vugale ivez.\nAdtapet diwar « https://br.wikipedia.org/w/index.php?title=Malala_Yousafzai&oldid=1873012 »\nDernière modification le 28 Ebr 2020, à 09:57\nKemmoù diwezhañ degaset d'ar bajenn-mañ d'an 28 Ebr 2020, da 09:57.


dreist-holl - Wikeriadur\nSavet diwar dreist ha holl\nDreist an holl dud\n— Jezuz! Ma bugaligoù baour, yaouankik oc'h c'hoazh, Bihanig dreist-holl, hag am eus aon e tegouezhfe droug ganeoc'h. (Bihanig oa anv ar yaouankañ). — (Fañch an Uhel, Kontadennoù ar Bobl/3, Al Liamm, 1988, p. 11.)\n[...], ha kasit d'ar foar, diwar ho tro, kement galouper-bro a deuio da viret ouzhoc'h da vale a-unan gant an dud skiantek eus ho parrez, ha dreist-holl, gant ho peleien karget gant Doue d'hoc'h heñchañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 130.)\nDreist an holl draoù, dreist pep tra, muioc'h c'hoazh\nSane. — [...], rak va zad n'eo ket evit gouzanv gwelet ac'hanon o kuzulikat gant unan bennak, en deiziou-man, dreist-holl. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 3.)\n— « [...]. Ha, dreist-holl, na lavarit ket gevier d'ho mamm, rak ar mammoù a zo finoc'h c'hoazh eget o bugale, hag, abred pe ziwezhat e teuont atav da c'houzout ar wirionez ! » — (Jakez Riou, An Ti Satanazet, Skridoù Breizh, 1944, p. 68.)\ngalleg : surtout (fr)\nAdtapet diwar « https://br.wiktionary.org/w/index.php?title=dreist-holl&oldid=263574 »\nKemmoù diwezhañ degaset d'ar bajenn-mañ d'an 21 Meu 2018, da 07:07.


Partido Andalucista - Wikipedia\nAr Partido Andalucista (Strollad andalouziek) a zo ur strollad broadelour eus an tu-kleiz eus Andalouzia. E proviñsoù Cádiz ha Sevilla eo oberiant dreist-holl met kinniget en deus danvez-kannaded e proviñsoù arall. Ur sez en deus gounezet zoken e parlamant Katalonia.\nKrouet e voe ar strollad e 1971 dindan an anv Alianza Socialista de Andalucía (Kevread Sokialour Andalouzia). E 1976 e kemmas e anv da Strollad Sokialour Andalouziek ha da Strollad Sokialour Andalouziek-Strollad Andalouziek e 1979. E anv bremañ a voe asantet e 1984 hag e benn-sekretour a zo Julián Álvarez, maer kozh Écija.\nUn nebeud a zisrannerien, bleiniet gant Pedro Pacheco o deus savet ur strollad nevez, Strollad Sokialour Andalouzia e anv, e 2001.\nPartido Andalucista Lec'hienn ofisiel\nAdtapet diwar « https://br.wikipedia.org/w/index.php?title=Partido_Andalucista&oldid=1466074 »


Rodeier – Page 5 – Radio Kerne\nEn em dommañ gwechall, ha bremañ\nTammoù mouded en oaled\nTri-ugent vloaz ‘zo eo cheñchet ar mod d’en em dommañ. En deiz-hiziv ‘vez implijet ar gaz, an tredan hag ar fioul da dommañ an ti peurvuiañ, ha gwechall ne veze ket graet ‘met gant keuneud, pe gant glaou a-wechoù, pe c’hoazh gant mouded (taouarc’h) a-blasoù. Daou seurt mouded a oa : mouded du, a veze tennet don en douar, ha mouded kign, a veze tennet war-c’horre.\nAnnick Plant zo ‘chom e Brenniliz pell ‘zo. Honnezh a oar en em dommañ gant keuneud bremañ, met graet he deus gant mouded ivez. Bet eo bet er o tennañ mouded gant he gwaz memes, ha soñj he deus mat-tre deus ar mod ma veze graet. Benjamin Bouard zo bet oc’h en em gavout asambles ganti.\nHa ‘ranker labourat, ‘ranker labourat !\nAsambles gant Ivonnig Tardivel omp bet oc’h ober anaoudegezh hiziv e Pont ‘n Abad, evit dezhi safaret deus he buhez deomp. Ganet eo e Loktudi, met a-benn oa-hi pevarzek vloaz ‘oa bet e Soissons o labourat gant he mamm-gozh. Goude-se ‘oa dimezet ha ‘oa deuet da Vreizh en-dro, da labourat en uzin Béziers e Pont ‘n Abad.\nAr gwez-sapin ha re ar c’hêrioù\nGwez-sapin e Skaer (foto : Lionel Le Saux)\nDeus pelec’h teu ar gwez-sapin a vez prenet ganeomp da vare Nedeleg ? Deus Skaer ! Ya, al lod brasañ deus ar gwez-sapin a vez gwerzet e Breizh e fin ar bloaz a vez produet gant an embregerezh Greencap e Skaer. Gwez-sapin a vez gwelet partout eno : etre 350 000 ha 400 000 a vez produet bep bloaz, war-c’horre 700 ha. Degasiñ a ra labour er vro, met tout an dud n’int ket gwall gontant gant Greencap memestra. Bet eo bet Benjamin Bouard oc’h en em gavout asambles gant Gi Peñseg, evit goût petra soñj dezhañ bremañ eus an dra-se. Hag e lodenn ziwezhañ an abadenn ‘safaro deomp deus un dra all c’hoazh, da lâret deomp penaos ‘vez bec’h war ar maez a-wechoù etre re ar vro ha serten tud deuet d’en em staliañ n’eus ket a-bell, dreist-holl goude ma oa komañset ar c’hovid 19 da c’hoari war an tamm douar-mañ.\nUn droiad dre Restanlern : ostilhoù ha meurbl an amzer gwechall\nMaryse Raoult © Ouest-France\nMaryse Raoult zo o chom e Restanlern e Kerglof, e-kichenn Karaez. Un nebeut a vloavezhioù ‘zo ‘c’haller mont da welet bemdez e-pad an hañv an diskouezadeg ‘deus savet er gêr. Dastumet ‘deus ur bern ostilhoù kozh a veze implijet war ar maez gwechall, ha meurbr kaer deus ar vro, presoù-eured, gweleoù-kloz ha kement ‘zo, kuit dezho da vezañ disoñjet pe drebet gant ar preñved hag an tan. Benjamin Bouard zo bet o welet anezhi n’eus ket a-bell. C’hwi welo, ar meurbl a oa evel ar c’hoefoù pe ar brezhoneg gwechall : pep bro, pep parrez ‘neze he mod da sevel anezho.


RALLYE FOTOIOÙ NIVEREL - Ti Douar Alre\nAbaoe un nebeut blezadoù e vez savet ur rallye fotoioù get Ti Douar Alre; kement-se e ser programm Douar Alre, gouel bemdez. An degouezh, digor d'an holl, a vez kenaozet get perzh ar gumuniezh kumunioù (AQTA), ar poull-neuial (Alre 'O) hag ar gumun a zegemer ar rallye.\nA-hed un devezh - etre 10e am ha 5e gm - e vez roet digarez d'ar berzhidi da vçnet, e-pad un amzer roet ha termenet, d'ober fotoioù é tenniñ d'un tem lakaet. Ar fotoioù kemeret a vez moullet a-vuzul evit ma c'hello an holl berzhidi o gwelet holl e fin an devezh.\nHa n'eo ket echu ! Dastumet e vez an holl fotoioù ha diskouezet e vezont en ul lec'h a-ratozh e-barzh sal degemer ar poull-neuial lec'h ma chomont betek miz Du. Digarez a vez roet d'an dud é tremen da zibab ha da votiñ; prizioù a vez da c'hounit.\nGwelet ar fotoioù kemeret e-pad an tennadoù diwezhañ Amañ !\nUr c'henstrivadeg poltredoù a zo bet savet e-pad 8 vlez get Ti Douar Alre; kement-se e ser Douar Alre, gouel bemdez.\nAr poltredoù bet loreet a zo bet diskouezet.\nTemoù bet kinniget a-hed ar blezadoù :\n- « Rip d'ar bourrapl àr zouar Alre » e 2016.\n- « Selloù àr labourioù ha micherioù hiriv an deiz e-kostez An Alre» e 2015,\n- « Ur sell àr glad bihan Bro an Alre » e 2014,\n- « Marc’hadoù bro an Alre » e 2013,\n- « Le vent dans tous ses états » e 2012,\n- « Tier kenwerzh a vro An Alre» e 2011,\n- « Mab-den àr ar maezoù» e 2010,\n- « Bed ha tud an istrerezh» e 2009,\n- « Dour ha douar dre vaezioù bro An Alre» e 2008,\nAn diskouehadegoù-se a zo e dalc'h TDA ha tu a zo amprestiñ evit ur gwerzh butun.


Livour hag engraver\nBet ganet en un tiegezh en e aes, e Paris ma talc'he e dud ul leti, mab henañ tri a vugale e oa. Xavier hag e ziv c'hoar : Florence, "Cosy", ha Marjolaine, "Fofi", a oa ur familh unan. Brezel 1914-1918 a zlee bout un darvoud poanius evit ar familh-mañ eus ar Reter. Tad Xavier a oa bet aezhennet ken na varvas da heul ar brezel e 1936. Evel ul lod mat a re "Poilus" all ne zlee kaout e ehan kentañ nemet e 1916 ! D'ar c'houlz-hont eo e voe graet ar skeudenn-mañ :\nAr savadur ma'z eo ganet, straed Cassini e Paris.\nCosy, Fofi ha Xavier gant o zad.\nDarempredoù kentañ Xavier HAAS gant an arz zo dleet da vreur e vamm, livour donezonet hogen gouvidek a veve en adraoñ an tiadur. E 1919, e Sarzhav (bro Wened), e tizoloas Breizh hag e voe gounezet dezhi e doug ur prantad bras er C'hoedig ma klaske addont e-barzh diwar ul louetvelfo tapet d'an oad a 6 vloaz en Elzas. Ar c'hleñved-se a zlee cheñch penn d' e vuhez. E Breizh, d' ar c'houlz-se e reas anaoudegezh gant ar Xavier all : Xavier de LANGLAIS (LANGLEIZ) a zlee emunaniñ gant an triad.\nE fin ar c'hrennoad (1925) e tiwanas o mignoniezh, ha biskoazh ne c'hwitas. Pa vezent pell e kenskrivent e-leizh. Un deiz bennak e vo embannet o lizheroù marse. O c'harantez evit an Arz hag evit Breizh ne reas nemet o zostaat an eil egile. Xavier de LANGLAIS a gustume lavarout : "Dindan e neuz wan e kuzhe ur pivizik a spered divoutin. Eeun e oa e galon hag anat e hegarated. Ur c'heneil eo bet a dra sur. "\nXavier HAAS zo bet degemeret e skol Arzoù Kaer Paris ma ne chomas ket pell. E-kerz e studioù e Paris e voe Xavier de LANGLAIS un ostiz aketus e ti HAAS. Mare an dinec'h e oa, o fevar o seniñ hag oc'h ober c'hoariva.\nO soñjal ennañ hag en e ziaesterioù e tiviz e dud lakaat sevel un ti gounit, gant an adeiladour, an aotrou Abella, straed Cassini. Ar ranndioù zo aozet evit arzourion gant labouradegoù ha mogerioù gwer. E 1930 e oa echu ar savadur ha kinklet brav eo gant ur c'houriblenn dorgennek gant Xavier HAAS. He gwelout a c'haller c'hoazh er straed d'an niverenn 12.\nXavier de Langlais ha Xavier Haas\nAn adeilad-mañ, skoueriek mat eus ar bloavezhioù 30, a zlefe bout marilhet.\nDaoust d'an trubuilh en doa eñ torret, e oberenn nend eo bet nemet meuleudi ar vuhez hag ar gened. Livour ha kizeller, e feiz a lakae en e vicher. Krouiñ a rae hep mall gant karantez ha hep klask korvo. Evel Xavier de LANGLAIS e plije dezhañ an oberennoù graet mat. En hevelep skol e oant bet kelennet. En tu all d'an un awen, o estlamm kenetreze a levezone o labourioù. O daou ez emezeljont e strollad AR SEIZ BREUR, savet e 1927 gant Jeanne MALIVEL ha René-Yves CRESTON, ma teuas arzourion all e-leizh mennet holl da neveziñ an Arz breizhek en ur chom feal d'e ene.\nXavier HAAS zo manet dreist-holl war e lerc?h kizelladurioù nerzhet war goad :\n- Ur steudad sent Breizh ;\n- Ur gartenn Vreizh arlivet gantañ e unan gant ar gwispon ;\n- Ur programm "Bleun Brug" (kendalc'h keltiek) ;\n- Skeudennoù e kelaouennoù : "Ololé", "La Bretagne", "Sked, Feiz ha Breiz" ;\n- Ur skeudennadur dre zourlivadur "Pionniers Celtes" gant G. Toudouze, diembann ;\n- Ur gontadenn, "Lommig", skrivet ha skeudennet gantañ, Skridoù Breizh, 1943 ;\n- Ur skeudennadur, "Gwinizh hepken", gant Marianna Abgrall, Al Liamm, 1962 ha\n- Sevenidigezh gant Herri Caouissin eus "Breizh, visions d'histoire", Melezour Breizh 1969, o daou embannet war-lerc'h e varv.\nOberennoù all disheñvel krenn en deus krouet :\n- "Diorama de Bretagne" e stal Vreizh an Diskouezadeg Hollvedel 1937 ;\n- Banniel sant Gildwen, paeron ar Vretoned divroet, 1950.\n-Kalz a reas ivez evit ar c'hoariva brezhonek hag e krouas patromoù ha gwiskamantoù evit ar Bleun Brug, 1937-1939 : "Kevrin Yann Landevenneg", "Fostus an Doktor Daonet" (Marlowe-R.Hemon), "Koroll ar Vuhez hag ar Maro" (Xavier de LANGLAIS, 1939).\n-Un toullad livadurioù dre c'hlaoutresañ ez eus manet a du 'rall war e lerc'h.\nN'en deus ket bet amzer a-walc'h evit krouiñ. Evel ar yec'hed, se ivez zo bet nac'het dezhañ. Marvet eo d'an oad a 43 bloaz, d'an 13 here 1950. Diechu eo e oberenn ha biskoazh n'en deus tizhet ar veurded a venne. Koulskoude e kavas amzer d'ober war-dro e vreudeur a boan, Seizidi Frañs, dre genlabourat d'o c'helaouenn "Faire Face". Marv hep lignez, e c'hoar "Fofi" hag e nized Skora ha Rehnberg a glask mirout bev e eñvor.\nTroidigezh: Gwenhael ar MENTEG Xavier HAAS war e wele kañv, treset gant Xavier DE LANGLAIS.


Posté le 01/09/2006 - Presse\nAbaoe ma oa bet eus an afer Dreyfus ne oa ket bet kalz a aferioù justis oc'h ober kement-se a reuz e Bro-C'hall, hag e Breizh, brav eo gouzout, pa 'z eo Guillaume Sezneg eus Bro-Leon. Bet e oa bet kondaonet d'ar galeoù e 1924 evit bezañ lazhet Pierre Quemener ha ne oa ket bet adkavet e gorf biskoazh. Ha n'en doa ket paouezet Guillaume Sezneg da lavaret e oa digablus. Kement a destenioù a oa bet lakaet a-gostez ma soñjer e c'hallfe bezañ bet unan eus brasañ fazioù ar justis e deroù an 20vet kantved. M'ho peus c'hoant da c'houzout hiroc'h ha da sellet war un dro ouzh ur film mat...\nUr pezh mell labour a zo bet kaset da benn gant strollad Dizale evit lakaat ar film 190 mn e brezhoneg (2 zDVD a zo). Soñjit 'ta ez eus bet ezhomm eus mouezhioù disheñvel evit tost da 40 dudenn ! War-lerc'h an tresadennoù bev kentañ evit TV Breizh e tiskouez amañ Dizale bezañ tizhet e oa ar vrezhonegerien o hunvreal ennañ bloavezhioù zo.\nHa plijusat tra evit an dud o teskiñ brezhoneg, pe evit aesaat ar c'hompren : istitloù e brezhoneg a c'haller lakaat war wel, diouzh ho krad.\nSed aze titl 30vet albom troioù-kaer (ha farsus) hor c'hamaladed Boulig hag e gi Billig, hag ar 6vet (mar plij !) lakaet e brezhoneg gant Maurice Hamon eus strollad Bannoù-heol. Treset eo bet gant Verron, pennhêr Roba, a zo aet da anaon nevez zo. A-drugarez d'ur sirk deuet d'en em staliañ e-kichen ti Boulig ha Billig o deus kavet an daou gañfard ur bern mignoned : soñjit 'ta ez eus bet treset ouzhpenn 36 loen disheñvel, fentus o fennoù ha spi am eus e vint gwelet en-dro en albomoù a zeu. M'ho peus c'hoant da c'houzout petra a c'hoarvezo, peseurt troioù-kamm pe c'hoarioù a c'haller ijinañ gant un olifant, un orang-outang, un naer-biton, pengouined ha me oar-me, kit, bras ha bihan, da lenn.


E Breizh e kaver un toullad mat a hentadoù golf a-zoare, koulz en arvor hag en argoad. Kinnig a reomp deoc'h ergerzhet hentadoù teknikel a bep seurt, bet krouet e lec'hioù disheñvel, pe e vefent e bord ar mor pe e-mesk al lanneier bleuñvek.\nMeur a stumm a c'hall kaout an hentadoù e Breizh hag an traoù naturel o dez o lod en afer ivez evit aesaat pe luziañ ar c'hoari : etre an avelioù, an heol hag ar fru ez eo ar golf ur gwir zaeadenn. Just a-walc'h e vez aozet bep bloaz e Breizh, en dachenn gaer a zo e bord ar mor e Pleneg-Nantraezh, en Aodoù-an-Arvor, ur gevezadeg hag a gont evit ar Challenge Tour. Eno e vez c'hoarierien wellañ Europa.\nDre ar golfoù a gaver er vro-mañ, toullet er greunvaen evel e Sant-Maloù pe stummet en Aod Ouez er Gerveur, e weler splann penaos eo bet stummet personelezh Breizh gant ar mor hag he douaroù, penaos eo stag an dud enni ouzh an danvezioù naturel. A-hed an hentadoù e Breizh e weler un natur soutil ! E golf La Freslonnière, e-kichen Roazhon, e c'haller gwelet bodadoù brug-roz ha gouennoù gwez a bep seurt.\nSplann eo aze e c'haller tañva ar perzhioù mat naturel a zo en hor rannvro hep damant... Se zo kaoz ivez e fell deomp, e Breizh, ma vefe doujet an endro hag e sikouromp an tachennoù golf a laka ar pouez war an emzalc'hoù a skiant-vat : dourañ en un doare ekologel, skignañ levrigoù da lakaat an dud d'anaout gwelloc'h al loened hag ar plant, diwall ar spesadoù gwarezet... dont a ra an takadoù-se da vezañ neuze lec'hioù a-feson evit doujañ ha gwareziñ an endro.


Udriște Năsturel (war-dro 1596 - 1659) a oa ul lenneg rouman, barzh ha troer barzhonegoù. Un aotrou e oa, ha dastumer telloù, breur-kaer d'ar priñs Matei Basarab. Darempred en devoa gant sevenadurioù broioù all Europa ha lenn a rae levrioù e yezhoù all. Ober a rae gant an henslaveg, yezh an iliz en amzer-hont, ha sevel a reas ar varzhoneg kentañ skrivet gant ur Rouman er yezh-se, e 1635. Met ober a rae ivez gant yezh ar vro : e roumaneg e embannas Varlaam și Ioasaf (1649), istor Barlaam ha Yehoshafat, daou sant enoret er broioù ortodoks.\nUn doueoniour e oa ha kalz a reas evit lakaat skridoù moullet e roumaneg da dreiñ e Wallakia, Moldavia ha Transilvania. Skrivañ a reas ivez an droidigezh kentañ en henslaveg eus De Imitatione Christi gant Thomas a Kempis. Embannet e voe an droidigezh-se e manati Dealu, e-kichen Târgoviște.\nAdtapet diwar « https://br.wikipedia.org/w/index.php?title=Udriște_Năsturel&oldid=1832507 »\nGanedigezhioù ar bloavezhioù 1590\nKemmoù diwezhañ degaset d'ar bajenn-mañ d'an 29 Meu 2019, da 16:49.


Kloc’h an interamant - Wikimammenn\nKloc’h an interamant\nEur zac’had marvailhou\n◄ Arc’hant bras ar pilhaouer ►\nKLOC'H AN INTERAMANT\nEn abardaevez-ze, tonton Tomaz ar Gervini, a zeuas da zigas d’eomp d’ar gear eur c’harradig avalou-douar a oamp bet o tenna du-hont, e Kervarzek, en eun dachenn feurmet evit an eostvez patatez.\nSonj mat am eus; ne oan neuze nemet eur mousig fall a zeiz vloaz koulskoude, met skuiz e oan ken na oan, goude beza bet e-pad eun deveziad gwengolo o tibab avalou-douar chakez, re vras, re grenn, re ar moc’h, daoubleget, eat va zreid em c’hof; ha setu perak, en eur zont d’ar gear, e-lec’h bale war-lerc’h ar c’harr e-giz ar re vras, e oan bet pignet war an uhela sac’had er c’harrad.\nDoue ra vennigo tonton Tomaz, rak sonj am eus ivez en doa damant eus e gazeg… Ha me, en abardaevez-ze, penaos e oa ganin treid ha kein, ne vefen ket ken hirio da lavaret. Met penn hag empenn eul lakepotig a zeiz vloaz, skuiz a gorf, a chom enaouet war e vrasa goulou, pa zilenner dirazan traou evel ma tilennas Tomaz ar Gervini, eur wech savet ar patatez d’ar c’hrignol, ha diskennet er c'hofou, tra gounezet mat, soubenn al leaz amanennet, ha d’ar re vras da c’houde-ze, eur banne kafe du hag e gementad a « odivi » : ya da !\n— Glaouerien Koad-an-Noz, tonton Tomaz, n’eus ket ganto en o zac’hadou, an hanter na tost eus tenvalijenn an noz-man ; ha, feiz da Zoue, d’ar Werc’hez hon Itron-Varia Kerinek, ne lavarfen ket ha na zavfe kel spont ganeoc’h en eur vont d’ar gear…\n— Spont gant Tomaz ar Gervini ? Ha gant piou emaoc’h o klask c’hoari ?… Ar eontr Tomaz n’en deus bet aon nemet eur wech, met ar wech-ze a dalveze kant. Selaouit, mar ho peus c’hoant, ne vo ket dale pell… Alo ! en a-raok, Daniel, diskenn eur banneig bihan all da skraba-diskraba.\nHag eur werennadig « trilonk » a ziskargas va zad d’an tonton Tomaz, enaouet a-benn neuze, o frapa war dan butun- karot e gorn-pri berr, pouaf ! pouaf !\nDa neuze em oa e-giz aon ouz ar eontr koz-ze : ha koulskoude !…\nDic’henaoui a reas… an devez a oa bet tomm ha tenn; hag e lipas eus an daou du e vourrou divarvet; eun taolig manch da c’houde, ha setu :\n— Ya, ya, emezan, izel e vouez, kalon mab-den eman bepred krenadenn ar spont war var da lammout warni. Ha koulskoude me ’gave d’in e oan en (a all da bep krenadenn, me : meur a wech, da neuze, am oa bet gwelet ar pez na c’hell peurliesa gwelet meur a rumm daoulagad marvel…\n— Dre aman, gouzout a reomp holl kement-se, tonton Tomaz.\n— Ya, bez’ ez eus daoulagad beo, troet o sklerijenn war draou ar bed all, ha siouaz a ze n’eo ken evit o ferc’hennou, me a lavar d’eoc’h,; rak, e c’hellit am c’hredi, evidon-me ne c’houlennis morse gwelet o tremen, sioul ha mud, a-biou d’am c’hear, interamant hon amezeien ha mignoned eus an tu all d’ar Mene, hag a ranke kemeret an hent-se evit mont da ober ludu an diskuiz e-barz bered ar barrez. Ha koulskoude gwaz a ze evit ma gweled digor war rouantelez an ankou ! Me ’wele dalc’hmat, meur a zevez a-raok, betek eiz deiz a-raok na vijent maro, o tremen evel-se interamant hini pe hini hag alies zoken na vije d'an ampoent na toc’hor na klanv na klanvidik… Hag e anavezen piou a vije gant ar c’hloc’h bihan en a-raok, an tamm kloc’h bihan-ze hag a gargas ker bras korfad aon e Tomaz ar Gervini, ma n’eus mui netra evit her sponta na war greiz an deiz, nag e-kreiz an dua nozveziou; hag e welen ’ta piou a vije o tougen ar c’hroaziou, o vleina ar marc’h a stleje ar c’horf : ne oa nemet heman, — an hini a yee evel-se dirazon d’an anaon, hag a-raok e dermenn, — ha na oan ket evit gouzout piou a vije, pegwir e arched a gloze anezan, rak ahendall e welen mat piou a vije o tougen ar goulou, piou er c’haon, kerkouls eget an amezeien war-lerc’h, gwazed ha merc’hed. Ha, pep taol, va gweledigez, eur pennadig da c’houde, a zeue da wir !… oh ! nann, n’eo ket da c’hoantaat !…\n— Nann, nann ! a lavaras re vras an ti, a izel-vouez, e-pad ma skoachen-me, etre bank ar gwele e toull ar prenestr, va izili o krena, ha serret va gouzoug start betek kredi mouga.\nAman, tonton Tomaz a zavas da gemeret, en oaled, eur c’hlaouenn da zikour tan e vutun-karot a venne mont da goll, rak, peb ar mare, e tizonje da frapa warnan.\n— Ha yaouank e oan c’hoaz, emezan, nevez desket ganin va micher gwiader, — dilezet abaoe, abalamour m’eo deut d’he c’holl al lien bourc’hiz hag ar c’hoton a estren-vro, flouroc’h da groc’hen korf mab-den, - pa zigouezas ganin va gweledigez kenta. Da genta, spont bras, goude-ze aon, ha, gant ar voazamant, krenadennou; met bepred eur skuizadenn korf hag ene. Ha setu aman perak : lakeat em oa em fenn, o welet en a-raok evel-se o tremen interamant ar re all, e teuje d’in ivez gwelet en a-raok va hini va-unan… Hag e c’hortozen… Dont a reas…\n— Ma Jezuz ! eme mamm e korn an oaled.\n— Ya, dont a reas : koulskoude red eo d’in lavaret klevout e-lec’h gwelet. An dra-ze a c’hoarvezas war-dro an Holl-Zent. Start ha tenn e oa bet red d’in kas en-dro ar stern hag ar vulzun evit dont a-benn eus ar Wiadenn a c’hortoze re Ger- falzou, zoken eur pennad a oa. Setu bet bec’h ha bec’h warnon e-pad ar zizun penn-da-benn, nemet da foar ar Pont, d’ar yaou, am oa ranket mont da gas da werza eun torrad moc’h bihan. Mat e oa bet an traou, nemet en eur vont, e Lokrist, eur gazeg yaouank aonik a oa ganeomp a droas re grenn e korn an hostaliri e-lec’h, evel kustum, hon doa great pemp munut diskuiz, hag a gignas eun distera he fenn, a zistresas eun tammig he gwakol : ouah ! nebeud a dra, labour eur c’hard-heur gant an nadoz-vras da starda a-nevez an hesk brevet, ha da adstaga ar c’hloc’hig-bihan diskroget gant ar strons…\n— Evidout-te, tamm kloc’h fall, te ’vo staget pa vo amzer ! Rak trouz ar c’hloc’hig-ze ne blije ket d’in tamm ebet… abalamour ma tenne war hini kloc’hig an interamanchou !… Dre zerr poania, d’ar zadorn a-benn koan, a oa prest ar wiadenn. Fall a oa an amzer, eun druez ! Glao tano, ayel yen, met glao hag a dreuz, met avel viz hag a droc’h, fall c’houi ’oar.\n-- Boulzouble ! da c’houde eur skudellad soubenn domm, ne rivin ket evit mont betek du-hont, ha neuze o c’hortoz emaint.\nHa va faotr da lakaat kabestr e penn e gazeg aonik, ar wiadenn stardet mat war he c’hein, ho la ! ho, loariadenn !… Eun taol direnn war an tont, ha tan d’ar c’horn, pouaf ! pouaf !… Hag ar penn-baz en dorn dehou, an dorn kleiz krog er c’habestr, ha kerkent etrezek Kerfalzou.\nTenval e oa… Setu aman Tal-ar-Groez : n’eus ket a c’houlou, emichans n’eus den er gear… Emaomp raktal er Veuzit : mouez Yann ar Gall o sermon d’e gezeg er marchosi; en ti all, emeur o pilat lann; ha c’houez ar c’hrampoez-sadorn- divezat e ti ar Perrot !…\n— Te, va faotr, frap war da gorniad butun-karot, ha war-raok ! Pouaf !\n— Hopala ! Tamm gagn kazeg ! Diwall ’ta, ne welez ket e oas o kas da vestr d’ar foz ?\nNann sur a-walc’h ne wele ket, na me kennebeut n’am oa ket gwelet, ken na oan o vont e-barz…\nMont a reomp atao. Setu aman karr-hent treuz-distreuz Kervarzek. Ha ya, hag aze, e korn, eman ar skalier e-lec'h ma kavas Fanch ar C'hrog fri ar bleiz stok-ha-stok ouz e fri, eur zulvez pa oa o vont d’an ofern-vintin : unan o pignat eus eun tu, egile eus an tu all, ha kement a aon d’ezo o daou. Ha ya, lod a spont buan, rak, gwir, sponta dirak traou beo!… Ouah !… Dirak ar maro hag an tu all, ah ! ah ! setu eno eur zoubenn all !… Ha setu va zonjou treut adarre ganin… — Diwall ’ta, kalkenn divalo !… Ha red a vo d’in prena d’it eur re lunedou, dirgwener, e foar Bouldahud ? Lorgenn daonet, ne welez ket ar poull-pri e oas o kas ac’hanomp e-barz ?…\nBign ! eun taol baz war he zalier !…\n— Ho ! ho !… perak e lammez evel-se, penn fall ? Ha da gala-goanv eo e teu d’it c’hoant breskin, bioc’h an diaoul ?\nA bep seurt e tiskargan warni, met war wasaat ez a, ya da, ken na venn diskar ar wiadenn ha ma vriz ac’hanon penn-da-benn gant pri ar skosellou.\n— Dao ! setu aze eun toull all, boulc’hurun !…\n— Drign !… Drign !… Drign !…\n— Kloc’h an interamanchou !…\nNann, nann, ne oan ket kousket nag oc’h hunvreal a-hont, e gwaremm Kerfinidant, dindan ar gwall nozvez sadorn-ze, rak evit kousket hag hunvreal, re a ranken lammet da heuilh va c’hazeg aonik, ha diskalfa rampadennou hir, ken hir ma kreden regi va vragou-bras.\n— Drign ! Drign ! Drign !…\n— Chom ’ta ! Hop ! chom ’ta !…\nDont a ra bec’h warnon, rak, mar klevan mat ar c’hloc’h, kaer am eus dispourbella va daoulagad, ne welan na muioc’h na nebeutoc’h : krena ’ran, daoust petra ’fell d’in; ha ne grenan ket va-unan, rak va dorn kleiz a vrall kement ma kren va c’hazeg…\nKlak ! Lamm adarre a dreist eur poull all…\n— Drign ! Drign !…\n— D’am zikour, Itron-Varia Kerinek !…\nVa, ya, tudou kêz, pennzodi a rean : peadra ’oa da ober ! Ha ma vije bet c’hoaz en oablou du eun tamm biskorn-loar !… Netra, netra ! ne welen nemet, e-kichen va fri, luc’hedennig va chorn-butun. Ne badas ket betek penn : broum !… plaf !…\nVa c’hazeg a ra eun diswinkadenn, eul lamm-bioc’h, a-dreist eun toull all, tremen a c’hell a-dreist, nemet me, he ferc’henn, a chom a-c’hourvez e-kreiz. Ha va c’horn-pri el lagenn, nemet eun tammig berr etre va dent…\nAh ! pebez spontadenn !… Klevet kloc’h an interamanchou, ha netra, netra da welet !… Interamant piou ?… Piou ’ta ken nemet va-hini-me ?… Ne lavarin ket hirroc’h : n’ouzoun ha ne ouezin biken penaos, dre greiz son ar c’hloc’h daonet-ze da heul, ez omp digouezet betek Kerfalzou, va c’hazeg hag ar wiadenn araozon.\nHa c’houi lavar : setu aze eur wiadenn hag a oa poent lakaat anezi er c’houez !\nMe ivez ! An dour o redek diwarnon, dour ar c’houezenn ha dour ar glao, ne lavaran netra diwar-benn ar pri : penn- kil-ha-troad, eur paotrig brao a oa ac’hanon !\nHag e c’haloupen !…\nLammet a ran en ti, ha beteg an oaled ! Ne oan anavezet nemet diouz va mouez.\nAr mevel bras en em emellas eus va c’hazeg.\nNe oa ket bet lazet ar goulou, an nozvez-ze, rak an holl en ti, pa oan deut e-bara, o doa klevet eveldon ar c'hloc'h o tiridignat…\nAh ! ya, mall e oa bet e Kerfalzou da welet goulou-deiz ar zul o ton !\nDont a reas !… Ha n’oun ket maro, e-giz va c’horn-butun, eme tonton Tomaz, en eur zevel da lakaat tan en-dro… Pouaf ! pouaf !… Asa ! poent eo mont d’ar Gervini, ha dizaon c’hoaz, vak abaoe nozvez Kerfalzou ne spontan ken.\n— Nann ! Ne oa ket peadra da sponta zoken neuze war hent fall Kerfalzou.\n— Na tamm ebet. Diouz ar zul, deut an deiz, eat kuit eun hanter eus ar spont war askell zu an noz, e teuas d’in c’hoant devi eur c’horniad : met kaer furchal va godellou, bleo, netra !… korn ebet ! N’am oa ket a zonj e oa chomet va c’horn el lagenn. Nemet eo gaou pa lavaran ne gaven netra em godellou : eo, eo, boulc’hurun !… eur c’hloc’h bihan a oas godell kleiz va bragou-bras, ar c’hloc’h a oa distaget diouz gwakol va c’hazeg aonik, pa stokas, da foar ar Pont, ouz moger hostaliri Lokrist !…\n— Eur banneig all, tonton Tomaz ?\n— Ya, mat eo, Daniel !… Ha breman, tudou, kenavo, ha deomp d’ar Gervini.\nPa ziblusken pe pa chaoken ar patatez-ze, e teue d’am spered ar zonj eus gwiadenn Kerfalzou. Hag abaoe, chomet eo e-barz, ha ne gredan ket e c’hellfe nijal kuit.\nAdtapet diwar « https://br.wikisource.org/w/index.php?title=Kloc’h_an_interamant&oldid=53761 »\nDernière modification le 22 Mez 2013, à 23:47


Lusk nevez ar c’helenn en Aodoù-an-Arvor – Dispak\nPublished on 26/10/2018 24/08/2020 by Fulup Jakez\nGoude bezañ chomet e-pad bloavezhioù bevennet e kornôg pellañ an departamant, emañ ar c’helenn divyezhek o vont war-raok adarre a bep tu d’ar vevenn yezh kozh en Aodoù-an-Arvor.\nBetek 2013 e oa bevennet ar c’helenn divyezhek e lodenn gornôg Treger ha Kerne-Uhel dreist-holl, gant div skol e Goueloù ouzhpenn. A norzh da su an departamant, Plouha, Gwengamp/Pabu, Bulad ha Rostrenenn o deus merket betek 2013 bevenn ar c’helenn divyezhek, anezho ar c’humunioù reterañ ma oa posupl d’ar familhoù skoliata o bugale e brezhoneg.\nSoñjomp mat penaos, a-hed an hent kreiz, tostik-tost da Garaez, e-pad ouzhpenn 30 vloaz eo chomet Rostrenenn ar gumun ziwezhañ ma oa posupl d’ar vugale deskiñ brezhoneg. Goude Rostrenenn ne oa mui skol ebet a-raok Roazhon ! E norzh, hag e-kreiz an departamant, Sant-Brieg a oa evel un enezenn distag eus al lusk hollek ivez.\nDale bras berniet gant Aodoù-an-Arvor\nEvit gwir, kalz dale en deus berniet departamant Aodoù-an-Arvor e-pad bloavezhioù e-keñver departamantoù ar Mor-Bihan ha Penn-ar-Bed. Meur ha meur a vloaz zo aet hebioù hep na vije digoret skolioù en departamant, pe re nebeut. C’hoazh hiziv ne sav an dregantad a vugale divyezhek er c’hentañ derez e departamant Aodoù-an-Arvor nemet da 3,7%, un tamm mat dindan ar Mor-Bihan 5,6% ha pelloc’h c’hoazh eus Penn-ar-Bed (7,7%).\nDregantadoù kalz re izel evit kaout spi da zerc’hel ar yezh en he flom en departamant em amzer-da-zont. Abaoe 2013 en deus poaniet an OPABi asambles gant ar familhoù dedennet hag an Deskadurezh-Stad evit astenn ar c’hinnig en departamant-mañ ivez, kement ha klask adtapout an dale-se tamm-ha-tamm.\nDilennidi rividik pe enep\nEn Aodoù-an-Arvor n’eo ket ral gwelet dilennidi, maered en o zouez, o stourm diguzh a-enep ma vefe digoret un hentad divyezhek pe ur skol Diwan en o c’humun. En ur ober kement-se e tibabont berzañ ouzh ar familhoù ar gwir da zibab an deskadurezh a fell dezho evit o bugale. Divizout a reont ivez war un dro kondaoniñ ar brezhoneg d’ar marv war o c’humun. Evel-se, kuzul-kêr Plougernevel e-kichen Rostrenenn, en deus divizet e 2017 nac’hañ kinnig an Deskadurezh-Stad da zigeriñ un hentad divyezhek er gumun.\nN’o deus ket bet ar gwir ar familhoù da vezañ kelaouet neuze en desped d’ar pezh a lavar lezenn addiazezañ ar skol embannet d’an 9 a viz Gouere 2013 en he mellad 40 ” Les familles sont informées des différentes offres d’apprentissage des langues et cultures régionales“. Kement-se zo c’hoarvezet nevez zo c’hoazh, d’ar 1añ a viz Here e kumun Korle m’en deus divizet ar c’huzul-kêr dre ur vot ofisiel ne vefe ket kelaouet ar familhoù ha ne vefe ket kelennet ar brezhoneg er gumun.\nEn distro-skol-mañ c’hoazh maer Kawan a embanne er c’hazetennoù “e oa ret difenn ha kreñvaat an hentad unyezhek er gumun” (Télégramme, 7 a viz Gwengolo). En em c’houlenn a ra an den perak ? E-giz pa ne ouife ket galleg mat ar vugale divyezhek.\nBec’h gant Diwan\nN’eo ket gwelloc’h ar jeu evit Diwan en departamant. Abaoe bloavezhioù emañ breskaet skol Diwan Louaneg gant emzalc’h ar c’huzul-kêr a glask laou e Diwan evit e di-skol. Paneve labour ar c’huzul-rannvro war an dachenn ha pennegezh an emsaverien e vije bet serret ar skol pell zo. Ar sizhun-mañ, mignoned kar-o-yezh ar skolioù Diwan o deus manifestet e-kerzh kuzul kumuniezh-kumunioù Gwengamp evit sevel a-enep ar c’humunioù a nac’h paeañ an treziad-skol (skoazell arc’hant evit ar vugale a zo skoliataet e Diwan en ur gumun all pa n’eus skol Diwan ebet war o zachenn).\nRaktres Diwan Plerin en deus graet kazeg goude bloavezhioù klask ivez, nac’het ma oa bet meur a wech gant ar gumun feurmiñ ul lec’h da Ziwan. Ha kemend-all zo c’hoarvezet evit ar raktres skol er reter da Wengamp. E-pad bloavezhioù eo bet kaset-degaset ar familhoù etre Tregedel, Lannolon ha Goudelin betek lakaat anezho da skuizhañ ha da chom a-sav. Ur raktres skol Diwan all zo ganet bremañ e Landreger. Gwelet e vo dizale hag-eñ e vo digoroc’h dilennidi ar gêr-mañ.\nHarperien Diwan e Bro Gwengamp o c’houlenn digant an dilennidi paeañ an treziad-skol\nAraokadennoù er bloavezhioù diwezhañ\nDaoust pe zaoust, e-korf ar pevar bloaz diwezhañ ez eus bet digoret pemp skol e e Breizh-Izel (Mur, Larruen, Boulvriag, Plouvagor ha Ploueg). E Breizh-Uhel eo e Kintin hag e Plerin ez eus bet digoret hentadoù. Un eil skol bublik divyezhek zo bet digoret e Sant-Brieg ivez. E miz Gwengolo ez eus bet digoret daou hentad nevez c’hoazh (e Lannolon hag e Plouagad). Dont a-benn da dizhout da nebeutañ 5% a vugale divyezhek skoliataet en departamant er c’hentañ derez a c’hallfe bezañ ar pal kentañ da dizhout evit kaout un diazez kentañ a yezherien yaouank evit an dazont. Izeloc’h e vo diaes-bras d’ar yezh gallout padout en amzer.\nLabour an OPAB evit astenn ar c’hinnig\nGant an araokadennoù-mañ ez eus bet gallet kinnig da galz muioc’h a familhoù an tu da skoliata o bugale e brezhoneg. Da familhoù a oa betek nevez tre zo o chom re bell eus ur skol divyezhek evit gallout soñjal en dra-se evit o bugale. Ha pa vefe pell ar rouedad skolioù da vezañ stank a-walc’h c’hoazh, dre vras, a norzh da su an departamant, ez eus bet gallet astenn ar c’hinnig etre ugent ha daou-ugent kilometr bennak war-zu ar reter e-kerzh ar bloavezhioù diwezhañ, diouzh al lec’hioù (s.o. ar gartenn a-us). Takadoù a oa chomet o skolioù unyezhek-rik betek-henn a zo bet graet enno un tamm plas evit hor yezh bremañ neuze.\nRaktresoù nevez war ar stern\nFiziañs a ranker magañ e kendalc’ho al lusk-mañ er bloavezhioù da zont met ret e vo dont a-benn da lakaat spered an dilennidi da emdreiñ. A-benn bloaz ez eus raktreset digeriñ div skol bublik all e Lambal ha Pledran er reter hag er su da Sant-Brieg. E Breizh-Izel eo e Ploubêr emeur da labourat evit digeriñ un hentad publik ivez, ma tro mat an traoù atav. E Lannuon eo tremen poent digeriñ hentadoù publik all ivez, ken pell zo n’eo ket aet ar c’hinnig war-raok er gêr-se.\ni Ofis publik ar brezhoneg\nDeskadurezh, Keleier, YezhAodoù an Arvor, Brezhoneg, Deskadurezh, Skol\nPrevious Previous post: Ar c’hatalaneg enframmet e-touez yezhoù Google Assistant\nNext Next post: Rekipeoù Klervi : #1 barrennoù edaj


Pajenn:Le Gonidec - Bibl Santel pe Levr ar Skritur Sakr, eil levr.djvu/584 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/584\n40. Hôgen bézet gréat pép-trâ gan̄d déréadégez, hervez ar reiz.\n1. Digas a rann bréma da koun d’é-hoc’h, va breûdeûr, ann Aviel em eûz prézéget d’é-hoc’h, hoc’h eûz digéméret, é péhini é choumit stard,\n2. Ha dré béhini oc’h salvet ; évit ma wélot ma hoc’h eûz hé zalc’het ével ma em eûz hé brézéget d’é-hoc’h ; anéz é vé enn-aner hô pé krédet.\n3. Râk da gen̄ta em euz rôed da anaoud d’é-hoc’h ar péz a zô bét ivé rôed d’in, pénaoz eo marô ar C’hrist évid hor péc’héjou hervez ar Skrituriou :\n4. Penaoz eo bét liénet, hag eo dazorc’het ann trédé deiz hervez ar Skrituriou ;\n5. Pénaoz eo bét en em ziskouézet da Zéfaz, ha goudé-zé d’ann unnék Abostol ;\n6. Pénaoz goudé-zé eo bét gwélet enn eur wéach gan̄t mui égét pemp kan̄t breûr, euz a béré éz eûz c’hoaz kalz hag a zô béô bréma, hag hiniennou a zo kousket ;\n7. Pénaoz goudé eo bét gwélet gan̄t Jakez, ha pelloc’h gan̄t ann holl Ébestel ;\n8. Ha pénaoz enn-divez goudé ar ré all holl eo en em ziskouézet d’in, mé péhini n’ounn néméd eur sioc’han,\n9. Râk mé a zô ann distéra eûz ann Ébestel, ha na zellézann két béza hanvet Abostol, ô véza ma em eûz heskinet Iliz Doué.\n10. Hôgen dré c’hras Doué eo ounn ar péz éz ounn, hag hé c’hrâs n’eo két bét difrouez enn-oun ; hôgen muioc’h égéd ar ré all holl em eûz labouret ; nann mé koulskoudé, hôgen grâs Doué péhini a zô gan-én̄.\n11. Ével-sé pé eo mé, pé eo hî, chétu pétrâ a brézégomp d’é-hoc’h, ha chétu pétrâ hoc’h euz krédet.\n12. Pa eo gwîr éta pénaoz eo bét prézéget d’é-hoc’h eo bét dazorc’het ar C’hrist eûz a douez ar ré varô, pérâg é lavar hiniennou ac’hanoc’h, pénaos na zasorc’hô kéd ar ré varô ?\n13. Râk ma na zazorc’h kéd ar ré varô, né kéd ivé dazorc’het ar C’hrist.\n14. Ha ma né kéd dazorc’het ar C’hrist, hor prézégen a zô didalvez, hag hô feiz a zô ivé didalvez.\n15. Testou faoz zô-kén é vézimp kavet é-kén̄ver Doué, ô véza ma hon eûz rôed ann desténi-man̄ a-énep Doué, pénaoz en deûz dazorc’het ar C’hrist ; ha padâl n’en deûz kéd hé zazorc’het, ma na zeû kéd ar ré varô da zazorc’hi.\n16. Râk ma na zazorc’h kéd ar ré varô, ar C’hrist né kéd ivé dazorc’het.\n17. Ma né kéd dazorc’het ar C’hrist, hô feiz a zô didalvez, râk enn hô péc’héjou émoc’h c’hoaz.\n18. Ével-sé ’ta ar ré a zô kousket er C’hrist, a zô ivé kollet.\n19. Ma n’hor bé espéran̄s er C’hrist, néméd évid ar béd-man̄, nî a vé ar ré druézusa eûz ann dûd.\n20. Hôgen bréma ar C’hrist a zô dazorc’het eûz a douez ar ré varô, ével ar c’hen̄ta-frouez eûz ar ré gousket.\n21. Ével-sé, pa eo deûet ar marô dré eunn dén, dazorc’hidigez ar ré varô a dlé ivé don̄d dré eunn dén.\n22. Râg ével ma varv ann holl é Adam, ével-sé ann holl a asbévô er C’hrist.\n23. Hôgen pép-hini a zeûi enn hé reiz, hag ar C’hrist ével ar c’hen̄ta-frouez : goudé, ar ré a zô d’ar C’hrist, ha péré hô deûz krédet enn hé zonédigez.\n24. Ha neûzé é teûi ann divez, pa en dévézô rôed hé rouan̄télez da Zoué hé Dâd, pa en dévézô kaset-da-gét kémen̄t rouan̄télez, kémen̄t aotrouniez, ha kémen̄t ners.\n25. Râk réd eo dézhan̄ réna, bété ma vézô lékéad hé énébourien dindân hé dreid.\n26. Hôgen ann divéza énébour a vézô diskaret eo ar marô : râk lakaad a râi pép-trâ dindân hé dreid. Hogen pa lévéreur :\n27. Pénaoz pép-trâ a dlé pléga dindân-han̄, héb arvar eo némed ann hini en deûz lékéat pep-trâ da bléga dindân̄-han̄.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/584&oldid=155249 »\nKemmoù diwezhañ degaset d'ar bajenn-mañ d'an 4 Gen 2020, da 18:23.


Diforc'hioù etre adstummoù "Gireg Konan" - Wikipedia\nDiforc'hioù etre adstummoù "Gireg Konan"\nGireg Konan (kemmañ)\nStumm eus an 24 Her 2018 da 18:58\n6 260 okted ouzhpennet , 3 bloaz zo\nStumm eus an 1 Eos 2017 da 21:40 (kemmañ)\nStumm eus an 24 Her 2018 da 18:58 (kemmañ) (dizober)\n'''Gireg Konan''' a zo ganet e [[Lannuon]], e [[Bro-Dreger]], d'an [[21 a viz Here]] []. Mab [[Jakez Konan]] hag [[Anna-Vari Klou]] eo. [[Pemp bugel zo bet er familh : Ivona Konan]](), [[ErwanEwan, Konan]]Herve, Annaig (), ha [[HerveGireg. Konan]]Buanik goude e c’hanedigezh, e miz C’hwevrer 1952, ez eo aet ar familh a-bezh zokuit c'hoarda havevañ da vMontréal e Rannvro Gebek er C’hanada. Eno e talc’has ar yezh da vezañ komzet er familh. Setu penaos en deus breudeurdesket dezhañbrezhoneg.\nSavet eo bet er [[Kanada|C'hanada]], e [[Bro-Gebek]], e-lec'h ma oa aet e dud da vevañ e 1952. Diaes e oa bevañ e Breizh gant an nebeud a labour a oa hag ar c'houlzad broadelouriezh c'hall taer a oa neuze. Goude bezañ bevet eno e-pad tost da 25 bloaz e tistroas da Vreizh e 1976.\n[[Restr:Gireg Konan 2017|vignette|Gireg Konan e 2017]]\nDesket e voe lenn ha skrivañ ar yezh dezhañ er gêr gant e vamm hag e c’hoar a-raok ma ‘z eas d’ar skol. E skoliadur a voe graet eno ha dont a reas a-benn da dapout un aotreegezh war ar c’heologïezh (Loyola College eus Skol-Veur Montréal) ha da heul un testeni kelenn (McGill University). Tri bloaz eo bet kelenner du-hont er C’hebek. En holl ez eo bet tost da bemp bloaz warn-ugent e Kebek.\nDistreiñ d’ar vro\nMarvet e oa e vamm hag e c’hoar Ivona e miz d’an 3 a viz C’hwevrer 1973 da heul ur gwallzarvoud, diskaret ma oant bet o-div diwar ar riblenn-hent gant ur c’harr-tan aet da sot ma ne sente ket e berc’henn ouzh ar stur. Diwezhatoc’h e 1976 e teuas c’hoant dezho, d’e vreur Herve, dezhañ ha da Jakez Konan o zad, da zistreiñ da Vreizh da vevañ. Ur wech degouezhet e Perroz e voe dilabour e-pad ur pennad brav (18 miz). A-benn ar fin en em stalias da liorzhañ e Perroz e 1978.\nDimezet hag euredet e voe e wreg, Marivon ar Gwilhouz, hag eñ e miz Ebrel 1980. Teir merc’h o deus bet. Bevañ o deus graet e brezhoneg, rak ne dalv ket ar boan hepken komz eus ar brezhoneg evel eus un dra a weler en ur mirdi. « Krediñ a ran en ur yezh vev ha bevet. », emezañ.\nLiorzhañ a reas e-pad un daouzek vloaz bennak. Er bloavezh 1990 ez eas da skolaer Diwan da Lannuon hag ar bloaz war-lerc’h da gelenner da Skolaj Diwan ar Releg e-kichen Brest. Ret e voe dezhañ distreiñ d’ar skol-veur a-benn tapout un aotreegezh war ar brezhoneg. Goude-se e 1996 e voe anvet da gelenner war ar brezhoneg hag ar saozneg e Skolaj Diwan Bro-Dreger e-lec’h ma kelennas e-pad 17 vloaz a-raok mont war e leve-kozhni. E-pad an amzer-se e kendalc’has Marivon gant an embregerezh liorzhañ betek fin 2013.\nEn diavaez e krede e ranked ober labour ivez evit ar yezh ma vefe un heuliad etre ar bed hag ar skol. Ret e oa dezhañ evel kelenner ober traoù da skoazellañ ar yezh er skolioù. Krediñ a ra e tremen amzer dazont ar brezhoneg dre ar c’helenn er skolioù evel-just met ivez dre grouiñ ur vuhez sevenadurel tro-zro dezho. Setu perak en deus kemeret perzh en ur bern kevredigezhioù e diavaez ar skol. Sikouret en deus krouiñ kalzik a gevredigezhioù ivez en-dro d’ar yezh.\nSikouret en deus krouiñ teir skol vihan : skol Diwan Lannuon e 1978, ur c’hlas divyezhek e skol bublik Tregastell e 1989 hag ur skol Diwan e Louaneg e 2006. Stag eo c’hoazh ouzh Skol Diwan Louaneg ha mont a ra bep sizhun da zeskiñ kanañ d’ar vugale.\nKrouet en deus e 1978 Kan ar Bobl Treger evit ar wech kentañ e Tregastell ha goude er Roc’h-Derrien, an Trevoù, Pempoull, Bear. Bez’ e vez c’hoazh eus ar gouel-se e Kawan bep bloaz dindan renerezh Ti ar Vro, e-lec’h e vez bodet ur seizh kant bugel bennak, holl o kanañ en hon yezh.\nKenlabouret en deus gant tud all e-barzh meur a gevredigezh. Gant Bodad Brezhonekaat Ti ar Vro ha kenderc’hel a ra c’hoazh gant Ofis ar Brezhoneg. Goude bezañ bet krouet ar gevredigezh « Al Levrig » e 1995, ez eo bet eo prezidant ar gevredigezh-se ha Ti ar Vro Bro-Dreger ha Bro-Oueloù goude e-pad dek vloaz e Kawan.\nKentelioù brezhoneg d’an dud-deuet en deus sikouret krouiñ e Bro-Dreger e Ti ar Vro e-lec’h ma zo bremañ pevar c’helenner a-vicher. Kelenn a ra c’hoazh bep pemzektez un tamm lennegezh vrezhonek d’an dud-deuet e-kerzh kentelioù a vez anvet « Lennomp ha Komzomp ».\nEzel eo eus Kreizenn Sevenadurel Nevez-Amzer e Tregastell ha kenbrezidant eo bremañ gant ma merc’h, Enora Konan.\nE penn “Son ha Kan” on, ur gevredigezh a glask brudañ ar c’hanañ e brezhoneg.\nKanet en deus er festoù-noz dre Vreizh adalek 1977 gant e vreur ha goude gant Fañch Perioù betek marv hemañ e 1998.\nAozañ festoù-noz en deus graet e-leizh asambles gant Marivon hag o bugale, bep bloaz un teir pe beder. E-pad ouzhpenn daou-ugent vloaz o deus graet war-dro Gouel an Hañv e Tregastell, unan eus koshañ ha brudetañ festoù-noz e Breizh.\nA-hend-all ez on bet unan eus ar re o deus krouet Arvorig FM e Kommana gwechall, bremañ e Landerne. Eno ez eus 4 den o labourat e brezhoneg e-pad an deiz.\nSikouret am eus ober div lec’hienn vrudet : “Kaouenn”, ur seurt You Tube e brezhoneg, hag “Hor Bed”, ul lec’hienn gelaouennerezh. Raktresoù all a zo war ar stern war an dachenn-se.\nUnan eus krouerien gentañ ar sindikad SLB (Sindikad Labourerien Breizh) on bet.\nEzel on eus ar gevredigezh Breizh 5 diwar 5 a c’houlenn e vefe adstaget Bro Naoned eus Breizh.\nOberennoù graet war dachenn ar skrivañ brezhonek :\n•\tTro ma C’hanton, Levr kanaouennoù ar gGonaned, Dastum Bro-Dreger, 2004\n•\tTeñzoriad gerioù, troioù-lavar eus Perroz-Gireg ha Treger, Embannadurioù an Alarc’h, miz Du, 2016\n•\tBep an amzer e skrivan ur pennad en Trégor, e bro Lannuon. A-benn bremañ e tlean bezañ skrivet ur c’hant hanter-kant pennad bennak.\n•\tKemeret am eus bet perzh ivez e Bodad ar Geriaouiñ e Diwan.\nA-hend-all em eus troet un toullad bloavezhioù 'zo daou levr all graet evit ar vugale :\n•\tMa bloavezh tigr e Japan, gant Sylvie Servan-Schreiber, skeudennet gant Anne Daniel, embannet gant Chapitre 12 e Pariz e 2010.\n•\tMa bloavezh konikl e Korea, gant Sylvie Servan-Schreiber, skeudennet gant Lilas Yong, embannet gant An Alarc'h Embannadurioù e Lannuon e 2011.\n•\tEmañ o vont da embann un dro bennak un « Teñzoriad » all, un droiad-c’heriaouiñ e-lec’h ma vo kavet gerioù ha troioù-lavar e-leizh eus Bro-Dreger, met ivez ur bern notennoù yezh gant Jakez Konan. Kalzik en deus selaouet ar vrezhonegerien a-vihanik a-hed e vuhez. Krediñ a ra e rank yezh ar pemdez magañ ar yezh skrivet ; hag ar c’hontrol a zo gwir ivez !\n•\tUl levr all a zo war ar stern, emañ o sevel ur geriadur skiantoù an Douar e teir yezh, brezhoneg, galleg, saozneg.\nAmzer-vremañ, amzer da zont\nWar e leve-kozhni emañ bremañ. Setu ma tremen e amzer etre e liorzh ha skrivañ brezhoneg.\nAdtapet diwar « https://br.wikipedia.org/wiki/Dibar:MobileDiff/1809152 »


Les Recettes - Soubenn pechez-prun get Crémant ag ar Liger hag he miñsadenn sivi - Trop Mad : le restaurant Le Jardin Gourmand et la cuisine de Nathalie Beauvais.\nget Crémant ag ar Liger hag he miñsadenn sivi\nN’eo gwall rannvroel an dibenn-pred-mañ… met echuiñ e bred e-kreiz an hañv get un tamm gwastell mod Breizh, un tamm farz pe un tamm kouign-amann n’eo ket atav ken anat, dreist-holl m’emañ troet ho programm vakañsoù àr-zu ur gador-hir pe ur serviedenn-traezhenn !\naoziñ 40 min\npoazhiñ 30 min\nkoust € € € €\nEvit 6 den :\n1 kg pech-prun (azv ha kuit a louzoù mard eo posupl)\n125 g sukr\n12,5 cl dour\n20 cl crémant ag ar Liger\n1 vazhig kanell\n5 cl likor-pech\n1 voutellad bent\n500 g sivi\nAlejiñ ar soubenn : gwaskañ ar sitroñs ha gouarniñ ar chug anezhoñ. Gwalc’hiñ ar pech-prun, o zroc’hiñ e stumm diñsoù bras (hep o dibluskiñ) ha skarzhiñ an eskern-pech-prun. E-barzh ur gaoter vras, skuilhiñ an dour, ar sukr, ar c’hremant, ar ganell, an tach-jenofl, chug ar sitroñsenn hag ar pech prun troc’het a-dammoù. Lakaat da boazhiñ get ur golo betek ma virvay ha lezel da boazhiñ, get birvilh skañv, hanter-c’holoet betek ma vo teuz ar pech prun (tro 20 munutenn). Tenniñ ag an tan. Skuilhiñ ar soubenn a-barzh ur bezel d’ober yod enni ha tenniñ ar vazhig kanell hag an tach-jenofl. Mesketat ar soubenn get ur mesketer-spluj-tredan. Oc’hpenniñ an dienn-pech hag ur skourrig bent (o soñjal en doare d’e lemel digudenn ag ar soubenn). Leuskel ar bent da c’hlec’hiiñ e-pad 10 mun hag he skarzhiñ àr-lerc’h. Mirout en ul lec’h fresk.\nAoziñ ar sivi : gwalc’hiñ, dizouriñ, didokiñ ha miñsat pep sivienn e div pe deir chantelenn.\nKinkliñ : ranniñ ar soubenn e-barzh koupennoù. Strewiñ ar sivi àr ar soubenn ha poultrenniñ razh get sukr-erc’h. Kinkliñ get delioù bent brav. Da zebriñ yen-mat.\nMenozioù Nathalie : tu a zo eskemm ar pech prun get pech pe get nektarin. Koulskoude e kinnigan deoc’h dibluskiñ ar pech, e kemm get ar pech prun hag an nektarin, peogwir e vez alies un tammig tev plusk ar pech. Deoc’h da welet e-keñver ar frouezh a zo ganeoc’h ! Tu ‘zo eskemm ar sivi get flambouez, mat-tre eo ivez ! Hag erfin, m’ho peus c’hoant da lakaat ur maen gwenn pe d’ober cheuroc’h e kinnigan deoc’h lakaat champagne e-plas ar c’hremant… Trop Mad eo !\nGwin Arnaud : ur gwin bervus a zegaso ar c’hempouez get e soutilded, e frouezhded hag e glogor freskaüs… ur c’hremant ag al Liger, ar memes hini hag a zo bet distoufet genoc’h evit aoziñ ho tibenn-pred, eo evel-just an dimeziñ Trop Mad !!! Evit ar re lichous, ur gwin pech pe ur gwin-dous …eus ar Liger, evel-just ! ….hag evit ar re bitaod, e vo… « Champagne evit razh an dud !!! »


Ceint - Wikipedia\nCeint eo an anv a reer eus ar rouantelezh vrezhon martezeüs lec'hiet e kontelezh Kent a vremañ. Hervez Nennius e voe roet e 450 d'ar roue sakson Hengist gant Vortigern a c'hoantae eurediñ e verc'h.\nGwrangon a vije bet roue eno. N'eo ket gwall fizius Nennius avat, ha Gwrangon, war a seblant, a oa un nobl eus rouantelezh Gwent.\nAr pezh a zo sur eo e oa ar rannvro damani ar bobl Cantiaci a-arok an aloubidigezh roman ha gwirheñvel eo e oa ur rouantelezh etre disparti ar Romaned ha donedigezh ar Saksoned. Ne badas ket pell avat. Ar rannvro gentañ da vezañ dalc'het gant ar Saksoned goude o emsavidigezh e voe hervez Nennius. Hervezañ e emgannas ar Vrezhoned ouzh ar Saksoned en Aegelesthrep e 455, Crecganford e 456 ha Wippedesfleot e 465. Dont a rejont a-benn d'o faezhañ, war a seblant, met ne c'helljont o c'has kuit eus Preden ha gouestl e voe ar roue sakson Hengist da adkavout e c'halloud, dre drubardiezh, ma kreder Nennius (gwelet Klemm ar Vrezhoned). Ar darvoudoù-se a c'hellfe bezañ mojennel pe zamvojennel.\nRouantelezh Kent eo an hini a voe savet gant ar Saksoned goude e Ceint.\nAn arkeologiezh a ziskouez, avat, ne oa niverus ar saksoned nemet war an aod, eus genou an Tavoez betek Dover. Ar bezioù pagan a ziouer e diabarzh ar vro ha war an aod su. An dra-se a c'hellfe talvezout e chomas kornioù-bro dindan kontrol ar Vrezhoned betek hanterenn gentañ ar VIvet kantved. Posupl eo e oa kristen un darn vrasoc'h eus ar Saksoned eget ma kredfed, avat.\nBritain and the End of the Roman Empire, Ken Dark, Tempus, London, 2002, ISBN 0752425323\nAdtapet diwar « https://br.wikipedia.org/w/index.php?title=Ceint&oldid=1769229 »\nDernière modification le 11 Gwe 2017, à 17:02\nKemmoù diwezhañ degaset d'ar bajenn-mañ d'an 11 Gwe 2017, da 17:02.


C'hoarioù video | Soubenn ar geek\nArchive for the C'hoarioù video Category\nPosted in C'hoarioù video with tags Japan, kevrin, kontadennoù on Eost 23, 2017 by geekezig\nPosted in C'hoarioù video with tags bed ordinal, familh, kevredigezh on Mae 22, 2016 by geekezig\nPosted in C'hoarioù video with tags brezel, Europa, XXvet kantved on Mae 9, 2016 by geekezig\nPrenet em boa Soldats Inconnus pell zo met ne oan ket aet gwall bell, n’ouzon ket perak. Goude bezañ bet d’an diskouezadeg “L’art dans le jeu vidéo, l’inspiration française” e mirdi Art Ludique e miz Genver, en deus fellet din adstagañ gant ar c’hoari.\nUr c’hoari gant un neuz levr bannoù-treset eo un tamm, diorroet gant UbiArt Framework memes lusker c’hoari ha Child of Light da skouer (met n’eus doare ebet deoc’h da c’houzout peogwir n’am eus savet pennad ebet diwar-benn ar c’hoari-se ! è_é).\nTremen a ra darvoudoù ar c’hoari e-pad ar brezel bed kentañ. Heuliet e vez a bep eil Emile, Freddie, Karl hag Anna.\nUn dibab tudennoù a bep seurt : un Alaman, ur Gall kozh, un Amerikan, ur Velgiadez. Pep hini en deus barregezhioù, met dre vras e vezont c’hoariet holl e memes stumm.\nUr film bihan diverrañ a zo a-raok pep chabistr evit lec’hiañ an darvoudoù (e keñver mare kement ha lec’h resis, keñveriet gant emgannoù bras pe darvoudoù resis ar brezel). Ur wech lañset an traoù ne vo kaozeadenn ebet ken, tresadennoù-trouzioù hepken evel evit diskouez an doare ma c’hall an dud kompren an eil re ar re all hep komz memes yezh. Pe vefe war an dachenn emgann pe en ul lec’h siouloc’h (ur gêriadenn da skouer) e vo ret dre vras ober un tamm enklask evit kavout hag eskemm traoù betek kaout an dra on eus ezhomm evit mont war-raok (e stumm ur point ‘n’ click neuze). N’eus netra diaes spontus met ken kas e c’haller kaout sikour gant titouroù (a vez dibabet diskoachañ pe get).\nPrantadoù QTE (Quick Time Event) a zo gant Anna pa ra war-dro tud klañv ha prantadoù redadeg ivez gant an taksi. Daou pe dri vare “enebour meur” a zo ivez. Liesseurt a-walc’h an doareoù da c’hoari neuze met randonus e c’hallont dont da vezañ goude ur mare rak n’eus nemet an endro o cheñch a-benn ar fin.\nUn dudenn all a zo ouzhpenn, Walt, ur c’hi, a sikour kalz ac’hanomp (ne vo ket bepred gant memes tudenn).\nE pep lec’h ez eus teñzorioù bihan da zastum (evit un trofe) ha testennoù evit displegañ splannoc’h emgannoù pe elfennoù eus ar brezel-se. Traoù kentelius-tre a zo ! Fin en deus seblantet din an dibab na vefe ket re vanikean an traoù : Alamaned drouk a zo met reoù jentil a zo ivez ha memestra eus tud ar C’hallaoued. Fromet-tre on bet gant ar fin ha daoust din bezañ chomet sac’het gwechoù zo n’eo ket ur c’hoari start, na hir. Sonerezh brav-tre a zo ouzhpenn (feson Yann Tiersen un tamm) ha kavout a ran dispar an aergelc’h hag an neuz bann-treset bet dibabet. Plijet on bet gant Soldats Inconnus neuze a zo ur c’hoari ral e keñver arz keit hag e keñver prantad Istor dibabet.\nDiorroet gant Ubisoft Montpellier, embannet gant Ubisoft. C’hoari evit 1 c’hoarier-ez, da bellgargañ hepken, abaoe ar 25 a viz Even 2014 evit Windows, Ps3, PS4, Xbox 360, Xbox One, iPad, iPhone hag Android. PEGI 12


Poltred James Cook, livet gant Nathaniel Dance, war-dro 1775, National Maritime Museum, Greenwich\nUr moraer, un ergerzher hag ur c’hartennaouer saoz e voe James Cook (Marton, Bro-Saoz, 27 a viz Here 1728 - Bae Kealakekua, Hawaii, 14 a viz C'hwevrer 1779). E-kerzh e deir beaj er Meurvor Habask e touaras war an inizi pennañ er mor-se.\nMab d’ul labourer-douar deuet eus Bro-Skos da Middlesbrough (Yorkshire) e oa ha mont a reas d’ar skol betek e zaouzek vloaz. Labourat a reas gant e dad goude-se ha diwezhatoc’h e kavas labour evel deskard en ur stal vihan en ur porzh pesketa e biz Bro-Saoz. Evel-se, a lavarer, e tizoloas bed al listri, hag e teuas da vezañ sot ganto. Kemeret e voe da vous war batimantoù a rae kenwerzh ar glaou e Mor an Hanternoz ha goude-se er Mor Baltel. Diskouez a reas bezañ barrek ha kinniget e voe dezhañ bezañ e penn ul lestr da 27 vloaz. Met divizout a reas Cook mont er Royal Navy (morlu ar Rouantelezh-Unanet). Kemer a reas perzh er Brezel Seizh Vloaz, war aodoù Kanada, ha diskouez a reas eno bezañ barrek evel kartennaouer. Gantañ e voe savet kartennoù eus aber ar stêr Sant-Laorañs hag eus an Douar-Nevez. Sachet e voe evezh ar Royal Society (ur gevredigezh ouiziek) war e labour. Ha goulennet e voe digantañ kemer penn al lestr Endeavour, da gas skiantourien betek ar Meurvor Habask da arsellet tremenadenn Gwener dirak an heol. War bourzh an Endeavour e oa steredoniourien ha louzawourien.\n1 Ar veaj kentañ (1768-1771)\n2 An eil beaj (1772-1775)\n3 An trede beaj (1776-1779)\nAr veaj kentañ (1768-1771)[kemmañ | kemmañ ar vammenn]\nLoc’hañ a reas an Endeavour eus Bro-Saoz e 1768 evit mont, dre ar C’hab Horn, betek Tahiti ma oa ar skiantourien d’ober o labour. Eno e tilestras Cook d’an 13 a viz Ebrel 1769. Pal ar skiantourien a oa jediñ an hed zo etre Gwener hag an Heol. Ur wech ma oa bet arsellet tremenadenn Gwener dirak an heol d’an 3 a viz Mezheven ha ma oa bet graet ar jedadennoù rekis, e loc’has James Cook war-zu ar c’hornôg. Un eil pal a oa gant ar veaj : ergerzhet su ar Meurvor Habask, da glask roud eus ur c’hevandir martezeüs eno, anvet Terra Australis. Gant harp un den eus Tahiti, anvet Tupaia, e tizhas Cook aodoù Zeland-Nevez. An eil Europad e oa James Cook o hentiñ an aodoù-se, pa oa bet an Izelvroad Abel Tasman eno e 1642, tremen kant vloaz abretoc’h. Sevel a reas Cook kartennoù resis eus ar vro ha diskouez a reas e oa div enezenn vras eus Zeland-Nevez, o kavout ar strizh-mor zo etre enez an Norzh hag enez ar Su ha zo anvet bremañ diwar e anv (Strizh-mor Cook). Evel-se e tiskouezas ne oa ket Zeland-Nevez un tamm eus ur c’hevandir brasoc’h, daoust da gredennoù skiantourien zo. Goueliañ a reas goude-se war-zu ar c’hornôg adarre, da glask adkavout Douar Van Diemen, a oa bet kavet gant Tasman (Tasmania hiziv). En em gavout a reas pelloc’h en norzh avat, war aod gevred Aostralia. An Europa kentañ e oa o touarañ eno, d’an 20 a viz Ebrel 1770. Hedañ a reas an aod etrezek an norzh goude-se, evit sevel kartennoù, ha dilestrañ e Botany Bay, el lec'h m'emañ Sydney bremañ. Gant e vagad skiantourien e voe diskrivet loened ha plant a oa dianav da Europiz betek-henn. Pelloc’h en norzh e voe gwelet ganto ul loen a voe anvet kangourou, un amprest digant yezh ur bobl eus Aostralia, ar guugu yimidhirr. Ar wech kentañ ma tilestras Cook ha ma welas tud eus ar vro, henvroidi Aostralia, e voe disfiz eus an daou du. Diwezhatoc’h avat e voe eskemmoù etre tud Cook hag an henvroidi hag evel-se e voe desket ar ger kangourou gant ar vagad Europiz. Goude bezañ tremenet e saozneg e tremenas ar ger e yezhoù all Europa. Ret e voe d’al lestr chom a-sav e-pad meur a sizhun da vezañ ratreet, goude ma oa bet gwallgaset war ar gloued koural zo a-hed an aod. Ur wech renket kement-se, e voe lakaet da ouel war-zu an norzh adarre. Treuzet e voe Strizh-mor Torres gant an Endeavour, ar strizh-mor zo etre Aostralia ha Ginea-Nevez, ha bet ergerzhet gant ar Portugalad Luis Váez de Torres e 1604. Betek-henn e oa chomet yac’h ha dibistig an holl e bourzh al lestr : ne oa bet tizhet den ebet gant ar skorbud, ur c’hleñved a dizhe alies ar voraerien d’ar mare-hont koulskoude. Kement-se a oa a-drugarez da evezh James Cook a c’houlenne digant e vartoloded debriñ frouezh eus ar genad Citrus ha kaol-go, diwar ali ar mezeg James Lind ha pa ne ouijed ket mat perak e tiwalle seurt boued diouzh ar skorbud. Tro inizi Java ha Sumatra a reas James Cook ha diskouez evel-se e oant div enezenn distag. Hogen, e trowardroioù Batavia e voe tizhet kalz a dud e bourzh gant ar malaria ha kleñvedoù all a rae o reuz dre eno. Hag a-raok tizhout Bro-Saoz en-dro, e 1771, e varvas meur a hini war al lestr, evel an Tahitiad Tupaia, al louzawour Herman Spöring pe ar steredoniour Charles Green. Embann a reas James Cook e zeizlevr pa voe distroet da Vro-Saoz. Dont a reas da vezañ un haroz e-touez ar skiantourien, e-kichen al louzawour Joseph Banks a oa bet e bourzh al lestr ivez. Diwar anv al lestr, an Endeavour, e voe badezet an egorvulzun Endeavour, a voe bannet gant ar Stadoù-Unanet e 1992.\nAn eil beaj (1772-1775)[kemmañ | kemmañ ar vammenn]\nUr wech deuet en-dro da Vro-Saoz e voe anvet da gomandant ha kinniget d’ar roue Jorj III. E 1772 e loc’has en-dro, e penn al lestr Resolution, kaset gant ar Royal Society da glask an Terra Australis adarre, pa soñjed e oa Aostralia un tamm eus ar c’hevandir-se. Ul lestr all a oa gantañ, an Adventure, renet gant Tobias Furneaux. Pell war-zu ar su ez ejont ha treuziñ Kelc'h Antarktika d’ar 17 a viz Genver 1773. Mont a reas tost da Antarktika, kent treiñ war-zu inizi ar Meurvor Habask. Dispartiet e voe an eil lestr diouzh egile ha mont a reas an Adventure betek Zeland-Nevez, a-raok distreiñ da Vro-Saoz. Dilestrañ a reas James Cook en Inizi Cook a oa bet gwelet gantañ e 1770 hag a voe roet e anv dezho diwezhatoc’h. E 1774, war hent an distro, e tilestras war an inizi Vanuatu, an inizi Tonga, an inizi Markiz hag Enez Pask. Pelloc’h war e hent distro ec'h ergerzhas inizi Georgia ar Su ha Sandwich ar Su. Gant an eil beaj-se e voe lakaet un termen da vojenn an Terra Australis, met moarvat e welas Cook skornegoù Antarktika. Ur wech distroet da Vro-Saoz e voe anvet James Cook da ezel eus ar Royal Society ha da gabiten ha kinniget e voe dezhañ kuitaat ar morlu ha bezañ e karg eus Ospital Greenwich. Met fellout a rae da James Cook derc’hel da verdeiñ. Un trede beaj a voe raktreset da glask an Tremen dre ar Gwalarn : o loc’hañ eus ar Meurvor Habask e klaskfe Cook tizhout ar Meurvor Atlantel, en ur c’hoari an dro da Amerika dre an norzh.\nBeajoù ar c’habiten James Cook. E ruz emañ ar veaj kentañ, e gwer an eil, hag e glas an drede.\nAn trede beaj (1776-1779)[kemmañ | kemmañ ar vammenn]\nEvit an trede beaj e oa daou lestr adarre : renet e oa ar Resolution gant James Cook hag an Discovery gant Charles Clerke. Mont a rejont kuit eus Bro-Saoz e miz Gouere 1776, da vont war-zu Tahiti da gentañ. Alehont ez ejont war-zu an norzh ha kavout inizi a voe badezet ganto Inizi Sandwich, diwar anv un noblañs a oa e penn ar Royal Navy, hag a reer anezho Hawaii bremañ. Eus Hawaii e lakajont da ouel adarre da dizhout aodoù kornôg Amerika. Erruout a rejont war aodoù Enez Vancouver e miz Meurzh 1778. Sevel a reas Cook kartennoù eus aodoù kornôg Amerika, adalek Kalifornia betek Strizh-mor Bering. Ne c’hellas ket tremen dre ar strizh-mor, abalamour d’ar skorn, hag e rankas distreiñ war e c’hiz. Mont a reas da Hawaii en-dro e deroù 1779. Eno e voe laeret ur c’hanod digant ar Saozon gant tud ar vro. C’hoant en devoe Cook da herzel roue Hawaii, Kalaniopuu. Sevel a reas bec’h etre James Cook hag an enezourien. En un emgann war an aod e voe tennet war tud Hawaii gant ar Saozon ha lazhet e voe Cook da-heul. Eno e varvas d’ar 14 a viz C'hwevrer 1779, e Bae Kealakukea.\nClerke a gemeras penn an daou lestr hag a glaskas, adarre, tremen dre Strizh-mor Bering, met en aner. Distreiñ a reas an div vag da Vro-Saoz e 1780.\nMarv Cook, taolennet diwar ar pezh a voe kontet gant tud a oa war al lec’h\nAdtapet diwar « https://br.wikipedia.org/w/index.php?title=James_Cook&oldid=1679125 »\nKemmoù diwezhañ degaset d'ar bajenn-mañ d'an 3 Gen 2016, da 21:55.


Banniel Kernev-Veur - Wikipedia\nBanniel sant Peran (Baner Peran e kerneveureg) a vez graet eus banniel broadel Kernev-Veur. Ur banniel du gant ur groaz wenn eo, pa oa banniel kozh Breizh unan gwenn gant an hevelep kroaz du.\nHervez ar vojenn e vije bet dibabet an daou liv gant Peran pa welas staen teuz gwenn o tiverañ diouzh ar c'hailh du en e c'hovell. Kement-se a c'hoarvezas, evit doare, pa zizoloas ar staen er VIvet kantved, a-raok bezañ lakaet da sant paeron ar vengleuzerien-staen. Evel-just e oa anavezet ar staen abaoe kantvedoù, ha kaset e veze ar metal-se eus Breizh-Veur da Arvorig gant moraerien vrezhon a-raok amzer Julius Caesar.\nBanniel sant Peran\n3 Ardamezioù war an douar bras\nKroaz Du Breizh\nBanniel Sant Dewi\nE gwirionez, den ne oar a-zivout orin banniel Kernev-Veur.\nLod istorourien a lavar e oa eus ar banniel-se kent 1188, e Brezelioù ar Groaz. Ur pennad en Encyclopædia Britannica a embann e veze douget gant Kerneveuriz en Emgann Azincourt d'an 25 a viz Here 1415, hogen kamm eo an dave roet, pa gas d'ur varzhoneg anvet Poly-Olbion bet embannet e 1612 gant ar Saoz Michael Drayton (1563-1631) ma skrivas e oa ur c'hrogad gouren kerneveurat war ar banniel en Azincourt.\nKentañ testeni skrivet a-zivout banniel sant Peran eo labour ar C'herneveurad Davies Gilbert (1767-1839) en e levr The Parochial History of Cornwall (1838) :\nA white cross on a black ground was formerly the banner of St. Perran, and the standard of Cornwall; probably with some allusion to the black ore and the white metal of tin.\n« Ur groaz wenn war ur goueled du a oa gwechall banniel sant Perran, ha banniel Kernev-Veur ; hep mar gant un damveneg bennak eus kailh du ha metal gwenn ar staen. »\nDre ma skrivas D. Gilbert e oa « gwechall » banniel sant Peran hini Kernev-Veur e ro da gompren e veze arveret a-raok 1838.\nUn testeni all a weler en abati Westminster war ur werell bet diskuliet e 1888 e koun an ijinour kerneveurat Richard Trevithick (1771-1833). Nav sant kerneveurat zo warni, ha dremm an ijinour zo bet roet da sant Peran, banniel Kernev-Veur ouzh e dreid.\nKar eo banniel sant Peran da hini sant Dewi, paeron Kembre, ar vro geltiek dostañ da Gernev-Veur. Ur groaz wenn war gwer eo banniel sant Petroc, hini Devon (2002), ma 'z eo Petroc paeron ar vengleuzerien ivez.\nGouel sant Peran e Pennsans\nEr c'hantved diwezhañ e veze gwelet banniel sant Peran evel banniel broadelourien Mebyon Kernow. Hiziv e vez dispaket aliesoc'h eget an Union Jack, ha deuet eo da vout arouez Kernev-Veur, hep ster politikel resis.\nHejet-dihejet e vez ar banniel en darn vuiañ eus ar gouelioù e Kernev-Veur koulz hag er c'hrogadoù sport. Boas e vezer d'e welout e pep lec'h er vro, gant an anv kerneveurek Kernow, hag arveret e vez er bed a-bezh evel arouez an diaspora kerneveurat.\nBanniel sant Peran zo bet arveret da sevel bannieloù ha n'int ket ofisiel.\nKenwerzhourien gerneveurat war vor\nAl lestr Sweet Promise e gouelioù « Brest 2000 », ardamezioù Dug Kernev-Veur er c'honk\nArdamezioù war an douar brasAozañ\nGeoffroy le Borgne\nKoulz e Breizh hag e Bro-C'hall ez eus tiegezhioù kar o ardamezioù da vanniel sant Piran.\nKerlosket : en sabel e groaz koñchek en argant.\nLe Bastard de la Porte : en sabel e groaz en argant, teir flourdilizenn en argant ouzh pep konk..\nLe Bihan de Keruzouarn : en sabel e groaz pavek en argant, karget ouzh kondon gant ur greskenn en gul.\nLe Borgne, Geoffroy : en sabel e graz en argant.\nSaint Pezran (de) : en sabel e groaz pavek en argant,.\nAuvergne de Canteloup : en sabel e groaz en argant, eilet e pep konk gant ur penn bleiz diframmet en argant ha teodek en gul.\nRossillon de Gex : en sabel e groaz en argant.\nRouvroy de Saint-Simon : en sabel e groaz en argant karget a bemp kregilhenn en gul, 1, 3, 1.\nKêr Arneke : en sabel e groaz en argant karget a bemp brizhenn erminig en sabel, 1, 3, 1.\n↑ (en) CRW Flags\n↑ (en) The Complete Works of Michael Drayton, Andesite Press, 2017 (ISBN 978-1-375-65149-3)\n↑ (en) Gilbert, David : The Parochial History of Cornwall, levrenn III, London, J. B. Nichols & Son, p. 332 • Lenn en-linenn\n↑ (en) Westminster Abbey\n↑ (en) Flag Institute\n↑ (fr) Potier de Courcy, Pol (1890) : Nobiliaire et armorial de Bretagne\n↑ (fr) Mundus Heraldicus\n↑ (fr) Kervella, Divi & Bodlore-Penlaez, Mikael : Guide des drapeaux bretons et celtes, Yoran Embanner, 2008 (ISBN 978-2-916579-12-2)\n↑ (fr) Tudchentil\n↑ (fr) armorial.org\n↑ Jean-Marie Ouvrard : Rouvroy de Saint-Simon\nAdtapet diwar « https://br.wikipedia.org/w/index.php?title=Banniel_Kernev-Veur&oldid=1973634 »\nKemm diwezhañ d'an 6 Meu 2022 da 09:09


Charlez Kotonneg - Wikipedia\nCharlez Kotonneg, Charles Cotonnec er marilhoù, ganet e Sant-Turian d'an 22 a viz Ebrel 1876 ha marvet e Pariz d'an 30 a viz Meurzh 1935, a oa ur medisin breizhat hag ur barzh brezhonek. Pareour a oa e anv drouiz. Adsaver hag adreizher sportoù hengounel Breizh eo.\nE dud a oa gounideien en o aez eus Sant-Wazeg. Skoliataet e voe e kloerdi bihan Pontekroaz hag e lise Kemper ha da c'houde ez eas war e studi medisinerezh e Naoned hag e Pariz. Etre 1904 ha 1914 e voe mezeg en Henbont hag e-pad ar Brezel-bed kentañ e voe galvet da gabiten-mezeg. E 1922 e voe lakaet e penn klañvdi Kemperle goude m'en doa echuet gant kentelioù surjianerezh.\nE 1927 e voe graet anezhañ drouiz Pareour e-doug Goursez kuzh Rieg.\nE 1929 e savas gant Taldir ha gant un toullad rannvroelourien an ti-embann, Armorica, e Karaez. Kemer perzh e bodadegoù ar Goursez en deus graet ingal betek e varv.\nBrudet eo dreist-holl evit bezañ adsavet ha reizhet ar gouren breizhek. Aozañ a reas gourenadegoù er broioù keltiek ha sevel a reas Kevredigezh Mignoned Gouren ha Sport Breizh (Fédération des Amis de la Lutte et des Sports Athlétiques Bretons, FALSAB) e 1930.\nKan-bale gourenerien Breiz. In : Breiz, n° 47, 1934.\nSoñjennoù ur C'hernevad, Armorica, Karaez, 1935. Barzhonegoù embannet goude e varv.\nD'ar bevar a viz C'hwevrer e oa gourenadeg vras an Oriant, hag an doktor Cotonnec eo a rene ar gouel kaer. Ur gaer a brezegenn a reas ar rener d'ar bobl a-raok ma krogas ar c'hourenerien da begañ an eil en egile.\nVa zamm buhez, Loeiz Mari ar Floc'h\nGoulc'han Kervella, Ar medisinerezh el lennegezh vrezhonek en XIXvet hag XXvet kantved, Médecine et littérature en langue bretonne au XIXe et XXe siècle, Editions du Liogan, 1991\nJob Jaffre, Ar Pareour. In : Etrezomp e brezhoneg, 1984-1986, p. 185.\nLukian Raoul, Geriadur ar skrivagnerien hag ar yezhourien, Al Liamm, 1991. Pennad : Cotonnec, Charles\nAdtapet diwar « https://br.wikipedia.org/w/index.php?title=Charlez_Kotonneg&oldid=1882970 »\nKemmoù diwezhañ degaset d'ar bajenn-mañ d'an 10 Eos 2020, da 22:34.